Unit ulasan disediakan oleh OPPO Malaysia.
Pada beberapa bulan lepas, OPPO melancarkan dua telefon pintar midrange iaitu OPPO Reno3 dan Reno3 Pro. Penulis telah mengeluarkan ulasan untuk OPPO Reno3 Pro dan mendapati bahawa ia merupakan sebuah peranti midrange yang mantap.
Baru-baru ini, pengganti atau model baharu dua telefon pintar tersebut telah dilancarkan iaitu OPPO Reno4 dan Reno4 Pro. OPPO Malaysia telah memberikan peluang kepada penulis untuk mencuba dan membuat ulasan tentang OPPO Reno4.
Sebelum kita memulakan ulasan, jom kita lihat spesifikasi teras OPPO Reno4:

OS: ColorOS 7.2, Android 10
CPU: Qualcomm Snapdragon 720G Octa-core
GPU: Adreno 618
RAM: 8GB
Storan dalaman: 128GB
Bateri: 4,025 mAh dengan pengecasan pantas 30W
Harga: RM1,699

Tiada kadar segar semula tinggi, tiada masalah

Skrin paparan Super AMOLED OPPO Reno4 mempunyai resolusi 1080 x 2400 dan ini menjaminkan pengalaman tontonan kandungan HD penuh di YouTube, Instagram, dan Netflix yang sangat memuaskan.
Tidak seperti model OPPO Reno4 Pro yang mempunyai tetapan kadar segar semula 90Hz, skrin OPPO Reno4 ditetapkan pada 60Hz sahaja. Walaubagaimanapun, ini bukan satu kekurangan besar kerana 60Hz sudah mencukupi untuk pengalaman penggunaan yang lancar.
Pengimbas muka yang menggunakan kamera depan sangat pantas tetapi disebabkan penguatkuasaan pemakaian topeng muka sedang dijalankan, penulis sentiasa perlu menggunakan pengimbas cap jari yang selalunya mengambil masa lebih kurang satu saat.
Ini bukan masalah besar tetapi kadangkala ada ketika di mana pengimbas tersebut gagal untuk mengesan cap jari penulis.

Untuk gaming? Sangat berbaloi!

Untuk menguji kebolehan OPPO Reno4 menangani permainan mudah alih, penulis menggunakan tiga permainan popular iaitu Mobile Legends: Bang Bang, Call of Duty: Mobile, dan PlayerUnknown’s Battlegrounds (PUBG) Mobile.
Secara ringkasnya, fon ini mampu main ketiga-tiganya dengan sangat lancar pada tetapan grafik dan kadar bingkai yang tinggi.
Sebagai contoh, penulis memilih tetapan grafik berikut dan mampu bermain dengan sangat lancar:

Graphic Quality – Very High
Frame Rate – Very High
Bloom – On
Real-time Shadows – On
Anti-aliasing – On

Fon ini juga hadir bersama aplikasi Game Space yang digunakan untuk akses semua permainan mudah alih dengan mudah dan juga mengubah tetapan penggunaan seperti Balanced Mode, Competition Mode, dan Low Power Mode.
Penulis mencuba Balanced Mode dan Competition Mode untuk ketiga-tiga permainan mudah alih di atas tetapi tidak mengesan apa-apa perbezaan ketara kecuali penurunan bateri yang lebih pantas.

Pengecasan pantas OPPO tidak pernah mengecewakan

Sama seperti adiknya OPPO Reno3, OPPO Reno4 mempunyai bateri berkapasiti 4,025 mAh. Dengan penggunaan biasa digabungkan dengan gaming pada kecerahan sekitar 50%, ia dapat tahan selama hampir sehari suntuk.
Jika anda pengguna telefon pintar yang tidak gemar mengecas pada waktu malam sebelum tidur, anda tidak perlu risau mendapati fon ini mempunyai bateri rendah apabila bangun tidur.
Teknologi pengecasan pantas 30W dalam fon ini dapat mengecas 50% bateri dalam masa kurang daripada 30 minit. Ini semestinya sebuah killer feature bagi mereka yang sering lupa untuk mengecas telefon.

Kamera yang mantap untuk pengguna biasa

Pada pandangan pertama, anda mungkin nampak tiga kamera di bahagian belakang OPPO Reno4 tetapi sebenarnya terdapat empat kamera!
Tiga kamera besar utama adalah kamera utama 48MP, kamera ultra-luas 8MP, dan kamera makro 2MP. Satu kamera kecil yang terletak di bahagian kanan atas merupakan kamera mono 2MP.
Tidak adil untuk membandingkan kualiti gambar OPPO Reno4 dengan peranti-peranti flagship yang jauh lebih mahal. Dari perspektif orang biasa seperti penulis, ia menghasilkan kualiti gambar yang jelas dan cantik.

Satu fungsi istimewa yang terdapat dalam fon ini ialah AI Color Portrait. Ia bukan sesuatu yang asing bagi pemilik fon flagship tetapi ia menjadi satu keistimewaan untuk sebuah peranti midrange seperti OPPO Reno4.
Gambar-gambar yang dihasilkan menggunakan AI Color Portrait agak menarik dan penulis yakin ia menjadi satu tarikan buat anda yang sering memuat naik gambar di Instagram dan laman sosial media lain.

Fungsi AI Color Portrait ini juga boleh digunakan semasa merakam video. Walaupun ia kadangkala tidak dapat mengesan subjek dengan tepat, ia selalunya menghasilkan video-video yang menarik.
Teknologi penstabilan yang terdapat dalam fon ini agak mengagumkan. Pada pendapat penulis, ia sesuai digunakan untuk vlogger yang banyak berjalan-jalan tetapi tidak mahu membawa selfie stick atau monopod gimbal.
Dari segi kualiti kamera hadapan pula, OPPO Reno4 mempunyai dua kamera hadapan dan gabungan kedua-duanya mampu menghasilkan gambar selfie potret yang agak baik.

Semua ini untuk harga RM1,699? Berbaloi!

Dari saat pertama penulis menggunakan fon ini sehingga penyerahan kembali kepada OPPO Malaysia, penulis susah untuk percaya ia hanya berharga RM1,699.
OPPO Reno4 ini mempunyai kualiti rekaan dan fungsi ibarat fon yang lebih mahal daripada RM2,000. Jika anda merupakan pengguna biasa ataupun pemain permainan mudah alih, OPPO Reno4 ialah pilihan yang baik!
Bagi anda yang berminat untuk membeli OPPO Reno4 dan OPPO Reno4 Pro, anda boleh membuat pesanan melalui laman-laman rasmi OPPO Malaysia di Lazada, Shopee, dan laman web rasmi OPPO.
Kelebihan:

Skrin HD penuh yang cantik dan terang.
Prestasi permainan mudah alih yang sangat hebat.
Pengecasan pantas yang sesuai untuk mereka yang sering lupa mengecas telefon pintar.
Kualiti dan fungsi-fungsi kamera setaraf telefon pintar yang lebih mahal.

Kelemahan:

Bateri sama kapasiti dengan Reno3.
Terdapat aplikasi bloatware OPPO.


Unit review disediakan oleh OPPO Malaysia.
OPPO Reno6 Z 5G adalah tawaran terbaharu dalam siri Reno. Ia mempunyai beberapa tarikan antaranya tetapan tiga kamera utama yang menyokong fungsi portrait untuk gambar dan juga video.
Dengan ketahanan bateri yang dibantu oleh cip pemprosesan MediaTek Dimensity 800U 5G, ia memang sesuai untuk anda yang ingin bermain game dalam waktu yang lama. Reno6Z juga mempunyai aplikasi Game Space yang sedia terbina dan mempunyai beberapa fungsi menarik.

Tapi bagaimana prestasi sebenar permainan untuk peranti ini? Penulis baru-baru ini mencuba MLBB, Wild Rift, Ragnarok X: Next Generation dan PUBG Mobile. Sebelum itu, jom tengok spesifikasi:

OS: ColorOS 11, berdasarkan Android 11
CPU: MediaTek Dimensity 800U 5G SoC
GPU: Mali-G57 MC3
RAM: 8GB
Storan dalaman: 128GB
Bateri: 4,310mAh dengan pengecasan pantas VOOC Flash Charge 4.0 (30W)
Harga: RM1,699

Mobile Legends: Bang Bang

Mobile Legends: Bang Bang boleh dikatakan antara permainan mudah alih yang dimainkan ramai orang. Penulis juga mencubanya di OPPO Reno6 Z dan nyata keputusannya tak mengecewakan. Sesi permainan adalah sangat lancar. Grafik kelihatan cantik dan pergerakan serta animasi setiap hero juga lancar.
Jika ada teamfight berlangsung, peranti ini tidak stutter dan sebaliknya menunjukkan perlawanan yang lancar. Penulis juga tiada masalah bermain MLBB dengan tetapan HD dan grafik tinggi serta mod bingkai tinggi (60FPS).

Bagi anda yang gemar bermain MLBB bersama rakan, pastinya pengalaman tidak mengecewakan. Apa yang penulis perasan, penggunaan fon telinga lebih sesuai untuk mendengar segala efek bunyi dalam permainan.

Wild Rift

Apabila mencuba Wild Rift pula, pengalamannya lebih kurang sama seperti MLBB. Setiap pergerakan dan teamfight adalah lancar dan penulis memainkannya dalam mod Performance menerusi aplikasi Game Space dari OPPO sendiri.
Game Space ini membolehkan penulis untuk halang panggilan masuk dan notifikasi dari media sosial. Ia juga mempunyai sokongan touch optimization untuk mengesan sensitiviti bagi sentuhan jari di permukaan skrin. Bagus untuk permainan FPS dan Battle Royale.

Di tetapan grafik Performance, Wild Rift boleh mencapai 60FPS tanpa masalah dan setiap permainan dimainkan dengan lancar. Cumanya bagi Wild Rift, penulis sarankan anda memperbesarkan ikon bagi skill dan spells untuk keselesaan masing-masing.
Tetapan digunakan penulis agak kecil ikon kerana dalam tetapan default.

PUBG Mobile

PUBG Mobile juga dimainkan dengan lancar di peranti ini. Setiap pergerakan dan tembakan adalah lancar dan tiada masalah. Jika anda menggunakan fon telinga, tembakan didaftarkan dengan segera ke telinga, bermaksud tiada delay yang nyata selepas tembakan dilepaskan.

Walaubagaimanapun, tetapan grafik hanya boleh ditingkatkan setakat HD sahaja. Ia tidak boleh ditetapkan ke Ultra HD ataupun HDR.
Namun, gameplay masih lagi lancar dan grafik serta objek sekeliling juga kelihatan cantik.

Ragnarok X: Next Generation

Permainan mudah alih yang sedang trending kini, Ragnarok X: Next Generation adalah yang paling lancar antara semua. Penulis menggunakan tetapan grafik tertinggi dengan 60FPS. Ia sangat lancar dan setiap raksasa dan pemain-pemain lain load dengan pantas tanpa masalah.
Animasi dan serangan juga tiada delay atau stutter. Setiap perlawanan dan pergerakan dirasakan tiada masalah.

Ini adalah tetapan tertinggi yang digunakan. Namun, apa yang penulis dapati apabila bermain dengan tetapan ini selepas 30 minit, peranti ini akan panas sedikit tapi masih boleh dimainkan dengan baik.

Kesimpulan

Penulis rasa sedikit kekurangan pada peranti pintar ini untuk sesi gaming adalah pembesar suara. Ia tidak begitu sedap didengari dan audio akan ‘pecah’ sedikit apabila dibuka pada tetapan maksimum. Bagaimanapun, anda boleh guna fon telinga untuk bermain game dan menikmati audio terbaik dari permainan.
Setiap sesi gaming juga tidak ‘makan’ bateri dengan begitu cepat. Sebagai contoh, satu sesi MLBB atau Wild Riift hanya turun tiga peratus hingga lima peratus bergantung kepada tetapan digunakan.


Unit ulasan disediakan oleh Razer Asia Pacific.
Razer baru-baru ini melancarkan dua gaming headset baharu iaitu Razer BlackShark V2 dan Razer BlackShark V2 X. Kami di MyGameOn diberikan peluang untuk membuat ulasan tentang model yang lebih premium iaitu Razer BlackShark V2.
Headset Razer BlackShark V2 ini dijual pada harga RM519. Ini bermaksud ia bertanding dengan beberapa gaming headset dalam julat harga yang sama seperti HyperX Cloud Alpha S, Logitech G Pro, Sennheiser GSP 300, dan SteelSeries Arctis 5.
Untuk pengetahuan pembaca, model yang lebih murah iaitu Razer BlackShark V2 X dijual pada harga RM319. Model ini tidak hadir bersama kad suara USB dan THX Spatial Audio. Ia hanya dijual bersama penyambung 3.5mm dan 7.1 Surround Sound.
Satu lagi perbezaan besar antara BlackShark V2 dan BlackShark V2 X ialah mikrofon di BlackShark V2 X ialah sebuah mikrofon tetap. Mikrofon BlackShark V2 pula boleh ditanggalkan.
Kedua-duanya juga menggunakan bahan berlainan untuk penutup telinga. BlackShark V2 menggunakan kain dan BlackShark V2 X pula menggunakan kulit buatan yang selalunya digunakan untuk kebanyakan gaming headset. Walaubagaimanapun, kedua-duanya tetap menggunakan memory foam.

Kualiti audio yang berkualiti tinggi

Dari saat pertama menggunakan headset Razer BlackShark V2, penulis sangat kagum dengan kualiti audio yang ditonjolkan. Tidak kira sama ada untuk main permainan video, tonton kandungan di YouTube atau Netflix, dan mendengar lagu di Spotify, headset ini menghasilkan bunyi yang jelas, kuat, dan konsisten.
Jika anda pernah menggunakan headset HyperX Cloud Alpha, headset Razer BlackShark V2 ini mempunyai kualiti audio yang sama hebatnya.
Satu kelebihan besar headset ini ialah kebebasan untuk mengubah pelbagai tetapan melalui aplikasi Razer Synapse 3. Semasa pertama kali menggunakan headset ini untuk mendengar lagu, penulis berpendapat bahawa tetapan biasa headset ini kurang menonjolkan bunyi bass. Aplikasi Razer Synapse 3 memberi kebolehan untuk hidupkan Bass Boost dan ini menyelesaikan masalah tersebut.

Antara perkara-perkara lain yang boleh dilakukan melalui aplikasi Razer Synapse 3 ialah mengawal equaliser mikrofon dan audio. Walaupun ini membuat Razer BlackShark V2 lebih versatile, ia tetap menonjolkan kualiti yang baik jika tidak digunakan bersama aplikasi tersebut.
Apabila digunakan di konsol PlayStation 4 (PS4) melalui sambungan 3.5mm, aplikasi Razer Synapse 3 tidak dapat digunakan. Tahap suara di PS4 agak rendah meskipun sudah tetapan tertinggi dipilih. Dari segi kualiti, ia tetap jelas.

THX Spatial Audio bukan sebuah “killer feature”

Salah satu ciri istimewa Razer BlackShark V2 ialah pengguna boleh menggunakan sistem suara THX Spatial Audio apabila ia disambung ke PC dengan kad suara USB. THX Spatial Audio dikatakan sebagai sistem suara yang memberi pengalaman lebih immersive dan tepat.
Untuk menguji THX Spatial Audio, penulis main dua permainan berbeza genre iaitu Apex Legends dan Secret Neighbor. Penulis memilih dua permainan ini kerana kedua-duanya memerlukan kesedaran suara dan juga komunikasi antara pemain.

Malangnya, penulis tidak mengesan perbezaan ketara antara THX Spatial Audio dan sistem suara biasa. Ia sememangnya mewujudkan sebuah “pentas suara” yang lebih luas tetapi ia bukan sesuatu penambahbaikkan besar apabila dibanding sistem suara biasa.
Suara pemain lain juga menjadi kurang jelas apabila THX Spatial Audio digunakan.
Sistem suara THX Spatial Audio nampaknya memang khas direka untuk permainan video kerana ia menjadikan pengalaman menonton video dan filem kurang menarik. Bunyi menjadi kabur dan kedengaran agak jauh.

Selesa dipakai berjam-jam
Seperti yang ditulis pada permulaan ulasan ini, penutup telinga Razer BlackShark V2 menggunakan bahan kain untuk membalut kusyen memory foam. Bahan yang sama juga digunakan di bahagian head band.
Sebagai seorang pemain yang sering menggunakan gaming headset kulit buatan, penulis rasa kedua-duanya lebih kurang sama dari segi keselesaan tetapi bahan kain boleh dikatakan lebih lembut.
Tempoh paling lama penulis memakai headset Razer BlackShark V2 ialah selama lebih kurang empat jam. Penulis memakainya dalam persekitaran yang berhawa dingin.

Dalam tempoh tersebut, ia rasa sangat selesa. Haba yang terkumpul tidak begitu teruk dan dari segi daya pengapit (clamping force), ia rasa sedikit ketat tetapi tidak sampai tahap ia membuat kepala rasa sakit.
Penulis yakin salah satu faktor yang membuatkan headset ini selesa dipakai ialah keringanannya. Menurut Razer sendiri, berat headset Razer BlackShark V2 ialah 262g sahaja!
Bagi anda yang memakai cermin mata, Razer BlackShark V2 bukan sebuah pilihan yang sempurna. Ia tetap akan mengenakan sedikit tekanan pada bingkai cermin mata seperti kebanyakan gaming headset lain.

Mikrofon lebih jelas tanpa kad suara USB?!

Pada pendapat penulis, kelemahan terbesar headset Razer BlackShark V2 ialah mikrofonnya. Ini bukan bermaksud ia tidak bagus tetapi ia tidak mencapai tahap yang dijanjikan headset berharga lebih daripada RM500.
Satu perkara penting yang perlu pembaca ingat ialah tetapan mikrofon hanya boleh diubah jika headset ini disambung ke PC dengan kad suara USB. Dalam pengalaman penulis, mikrofon akan berbunyi lebih perlahan apabila disambung terus dengan sambungan 3.5mm.
Semasa bermain permainan video multi-pemain dengan sambungan kad suara USB, pemain-pemain lain memberitahu penulis bahawa suara penulis jelas didengar tetapi terdapat bunyi statik yang menggangu sedikit.
Apabila disambung secara terus dengan sambungan 3.5mm dan tahap suara mikrofon dinaikkan sikit, pemain-pemain lain menyatakan ia menjadi lebih jelas dan bunyi statik hampir dibuang sepenuhnya.

Sebagai perbandingan, ramai orang memberitahu penulis bahawa mikrofon headset Cooler Master MH751 (berharga sekitar RM290) berbunyi lebih jelas.
Ini merupakan satu perkara yang agek aneh kerana kad suara USB tersebut sepatutnya membuatkan kualiti mikrofon menjadi lebih baik. Mungkin ini adalah sesuatu yang Razer boleh memperbaiki melalui kemaskini aplikasi Razer Synapse 3 atau patch pada masa depan.

Cara penyelarasan penutup telinga yang pelik

Headset Razer BlackShark V2 nampaknya menggunakan rekaan yang sama dengan headset WICOM yang digunakan oleh juruterbang helikopter. Penutup telinga diselaraskan melalui dua batang logam berasingan.
Pada mulanya, penulis berpendapat rekaan ini berpenampilan agak menarik tetapi pendapat tersebut menjadi negatif apabila penulis cuba menyelaraskan penutup telinga.
Disebabkan kedua-dua penyelaras bagi setiap penutup telinga bergerak mengikut dua batang logam berasingan, ini membuatkan penyelarasan menjadi sukar. Sepanjang menggunakan headset ini, penulis jarang menggunakan tetapan yang simetri dan ini adalah sesuatu yang menjengkelkan.

Headset yang bagus tetapi tidak berharga kompetitif

Kebanyakkanya pemain marhaen di Malaysia akan mencari headset berharga RM500 ke bawah dan ini membuatkan Razer BlackShark V2 sebuah headset yang sukar untuk dicadangkan.
Hal ini bukan kerana ia merupakan headset yang tidak baik, walhal penulis menganggap ia sebagai headset yang agak bagus kerana mempunyai kualiti audio yang sangat memuaskan dan ia juga selesa dipakai dalam tempoh yang panjang.
Apa yang membuatkan Razer BlackShark V2 “tewas” ialah terdapat banyak headset lain di luar sana yang mempunyai kualiti yang lebih kurang sama hebat tetapi dijual pada harga yang lebih murah. Contohnnya, headset Logitech G Pro (RM388) dan SteelSeries Arctis 5 (RM459).
Jika anda berminat untuk membeli headset Razer BlackShark V2, anda boleh membelinya di Lazada.

Kelebihan:

Kualiti audio yang mantap.
Ringan dan penutup telinga sangat lembut.
Penampilan ringkas tetapi bergaya.

Kelemahan:

Mikrofon tidak mencapai kualiti yang diharapkan.
Penutup telinga sedikit sukar diselaraskan.

SKOR AKHIR: 7/10


Unit ulasan disediakan oleh Samsung.
Pasaran fon telinga nirwayar jauh lebih maju berbanding beberapa tahun yang lepas. Kini terdapat pelbagai produk hebat yang boleh dibeli pada setiap julat harga. Dalam arena fon telinga nirwayar premium, Samsung telah mengeluarkan produk terbaru mereka: Samsung Galaxy Buds Pro.
Fon telinga nirwayar ini merupakan model terbaru dalam keluarga Samsung Galaxy Buds. Sebelum ini, Samsung Galaxy Buds Live dilancarkan pada tahun lepas pada harga RM699. Samsung Galaxy Buds Pro kini tiba dengan harga RM799.
Persoalannya, adakah penambahan RM100 tersebut berbaloi untuk pembeli baharu atau mereka yang memiliki sepasang Samsung Galaxy Buds Live?

Luaran sama, dalaman berbeza

Terdapat tiga pilihan warna iaitu Phantom Black, Phantom Silver, dan Phantom Violet. Samsung menyediakan versi Phantom Violet untuk ulasan ini.
Bekas simpanan Samsung Galaxy Buds Pro mengekalkan bentuk bekas Samsung Galaxy Buds Live. Walaubagaimanapun, fon telinga Samsung Galaxy Buds Pro lebih kecil dan lebih mudah dimuatkan ke dalam telinga.
Reka bentuk fon telinga ini mengekalkan keselesaan walaupun diguna pada tempoh yang panjang. Penanggalan dan pemakaian semula sangat mudah. Seperti kebanyakan fon telinga nirwayar, audio akan dihentikan apabila salah satu fon telinga ditanggalkan.
Produk ini hadir bersama tiga pasang ear tips yang berbeza saiz. Untuk pengecasan, terdapat sebuah wayar USB Type-C. Jika anda mempunyai tapak pengecasan nirwayar, anda juga boleh menggunakannya untuk mengecas bekas Samsung Galaxy Buds Pro.

Tidak direka untuk gaming

Samsung Galaxy Buds Pro bukan pilihan yang sesuai untuk peminat permainan mudah alih. Fon telinga ini tidak hadir bersama teknologi ultra-low latency seperti realme Buds Air. Oleh itu, kependaman bunyi ketika bermain PUBG Mobile dan Call of Duty: Mobile sangat jelas.
Untuk permainan-permainan lain seperti Mobile Legends: Bang Bang (MLBB), League of Legends: Wild Rift, dan Genshin Impact, fon telinga ini dapat memberikan pengalaman pendengaran yang memuaskan. Walaupun masih terdapat kependaman, ia tidak memberi kesan yang besar seperti mana dalam permainan penembakan.
Kedua-dua fon telinga Samsung Galaxy Buds Pro dipasang dengan tiga mikrofon berasingan, dua di bahagian dan satu di dalam. Penulis menguji kualiti mikrofon dengan membuat panggilan dan juga menyertai ruang sembang Discord.
Jelas sekali kualiti mikrofon fon telinga ini sangat bagus. Setiap orang yang berkomunikasi bersama penulis menyatakan suara dapat didengar dengan jelas walaupun apabila penulis duduk berdekatan kipas.
Kualiti audio untuk penggunaan seharian seperti mendengar lagu dan menonton kandungan sangat berkualiti tinggi. Bunyi kekal jelas walaupun ditinggikan ke tahap maksima.
Ciri istimewa yang membuatkan Samsung Galaxy Buds Pro sebuah produk yang hebat adalah kebolehan untuk menukar dari Active Noise Cancelling (ANC) ke mod ambien. Terdapat dua cara untuk melakukan perkara ini.
Cara pertama ialah sentuhan panjang pada mana-mana fon telinga. Satu lagi cara adalah dengan bercakap. Mikrofon di fon telinga akan mengesan suara pengguna dan secara automatik bertukar ke mod ambien untuk membenarkan pengguna mendengar bunyi dan suara di sekeliling.
Perkara ini sangat berguna untuk anda yang ingin menggunakan fon telinga nirwayar di pejabat atau di rumah bersama keluarga. Jangan risau, pengesanan suara untuk mod ambien boleh dihidupkan dan dimatikan pada bila-bila masa melalui aplikasi Galaxy Wearable (hanya di peranti Android).
Malangnya, tetapan ANC Samsung Galaxy Buds Pro agak lemah. Apabila dihidupkan, penulis masih dapat mendengar bunyi dari luar. Mungkin isu ini timbul daripada reka bentuk fon telinga ataupun ear tips yang tidak cukup besar.

Rehat lima minit, bermain satu jam

Apabila ANC dihidupkan, penulis dapat menggunakan Samsung Galaxy Buds Pro selama lebih kurang 5 jam sehingga bateri dihabiskan. Jika tidak menghidupkan ANC, ia mampu bertahan selama lebih kurang 7 jam. Pada pendapat penulis, ini sudah cukup memuaskan.
Apa yang mengagumkan ialah kelajuan pengecasan fon telinga apabila diletakkan dalam bekas adalah sangat pantas. Selepas membiarkan fon telinga dalam bekas selama 10 minit, penulis dapat menggunakannya selama lebih kurang 2 jam.
Secara keseluruhannya, Samsung menjanjikan pengguna memperoleh 18 jam tempoh penggunaan jika ANC dihidupkan dan 28 jam jika ANC dimatikan. Kedua-dua jumlah ini adalah berdasarkan situasi bekas dan fon telinga dicaj sehingga penuh lalu fon telinga hanya dicaj melalui bekas sehingga kesemuanya habis bateri.
Pada pendapat penulis, bateri Samsung Galaxy Buds Pro cukup bagus. Tidak ada apa-apa kritikan.

Pilihan utama pengguna Samsung
Penulis hanya akan mengesyorkan Samsung Galaxy Buds Pro kepada peminat tegar produk Samsung. Ia merupakan fon telinga nirwayar yang hebat dari segi kualiti audio, mikrofon, keselesaan, dan bateri.
Malangnya, ciri penting seperti ANC masih perlu ditambahbaik. Ia juga tidak sesuai untuk peminat permainan video mudah alih kerana tiada mod kependaman rendah untuk permainan-permainan pantas seperti PUBG Mobile, Call of Duty: Mobile, dan Free Fire.
Jika anda berminat untuk membeli Samsung Galaxy Buds Pro, anda boleh membuat pesanan melalui laman web rasmi Samsung.

Kelebihan:

Selesa dipakai pada tempoh panjang
Kualiti audio yang memuaskan
Kualiti mikrofon yang sangat bagus
Sesuai untuk persekitaran seperti pejabat kerana mudah bertukar antara ANC dan mod ambien
Bateri tahan lama
Kalis air (IPX7)

Kekurangan:

ANC tidak begitu berkesan
Tiada mod kependaman rendah untuk permainan video
Harga agak mahal


Samsung baru-baru melancarkan siri Galaxy Note iaitu Galaxy Note 10 dan Galaxy Note 10+ sekaligus. Kedua-duanya mempunyai sedikit perbezaan antara satu sama lain. Sebagai contoh, Galaxy Note 10 adalah lebih kecil dan berpatutan berbanding Galaxy Note 10+ manakala Galaxy Note 10+ adalah versi telefon lebih mahal yang digempar-gempurkan sebagai Galaxy Note yang anda patut dapatkan.
Ada beberapa ciri yang sangat konsisten dengan siri ini, seperti kamera dan skrin AMOLED, dan penulis tidak akan mengulas mengenainya. Namun, adakah Galaxy Note 10+ merupakan telefon pintar Android berkuasa seperti yang anda idamkan? Dengan harga penjualan dari RM 3,799, jawapannya adalah ya!
Ayuh kita baca review Samsung Galaxy Note 10+!
Rekaan memukau dan berkilau

Dari jauh, Galaxy Note 10+ akan menarik perhatian korang dengan kemasan berkilau yang didatangkan dengan empat warna, Aura Glow, Aura Black, Aura Blue dan Aura White. Kami mendapat versi Aura Glow dan ia ternyata memberikan aura yang bersinar-sinar.
Bila korang palingkan Galaxy Note 10+ ke hadapan, korang akan lihat rekaan skrin melengkung meliputi sisi kiri dan kanan telefon sebesar 6.8 inci. Skrin AMOLED ini mempersembahkan visual HDR dan juga HDR 10+ yang memukau dengan resolusi skrin 1440 x 3040. Dengan paparan sebegini, ia boleh memaparkan perincian warna yang lebih tinggi dan terang serta bersesuaian dengan penggunaan S Pen untuk melakar sesuatu indah.
Prestasi perisian & S Pen

Apa yang menarik tentang Galaxy Note adalah S Pen iaitu pen yang membolehkan pengguna untuk mengambil nota dan melukis apa-apa korang suka di mana-mana sahaja korang suka sama ada menggunakan Samsung Note atau terus lukis di skrin kunci. Malah, telefon ini juga boleh menukarkan tulisan korang kepada teks sebenar.
S Pen juga mengeluarkan sedikit tenaga Bluetooth yang mana korang boleh gunakan pergerakan Air Gestures sejauh 10 meter untuk menangkap gambar dengan satu butang, hayunkan S Pen ke kiri atau kanan untuk kamera depan atau belakang dan macam-macam lagi menurut aplikasi telefon. S Pen ini juga memberikan pengalaman melukis seronok kerana ia sangat responsif kepada tekanan dikeluarkan oleh sentuhan pengguna untuk setiap garisan dan menghasilkan karya yang diingini seperti ditonjolkan di atas.
Galaxy Note 10+ menggunakan OS Android 9 (Pie) dengan antaramuka Samsung One UI dituju khas untuk penggunaan semudah satu tangan. Ini sesuai untuk skrin besar yang menarik antaramuka penting seperti papan kekunci SMS ke tengah dan butang arahan muncul di bahagian bawah skrin.

Salah satu ciri baru diperkenalkan untuk Galaxy Note 10+ adalah Samsung DeX. Untuk menggunakan Samsung DeX, korang cuma cucuk kabel USB-C kepada laptop/komputer korang dan ia berfungsi sebagai skrin kedua Galaxy Note 10+! Korang boleh main permainan disokong Samsung DeX seperti Asphalt 9 atau Black Desert Mobile dan menarik gambar dari telefon ke skrin laptop korang.
Kesimpulannya, walaupun ia nampak gempak, banyak lagi perlu dibaiki untuk Samsung DeX kerana permainan Asphalt 9 atau permainan sidescroller Alto’s Odyssey mengalami masalah lembap (lag) dan hanya sokong 30 kadar kerangka (FPS) berbanding 60 FPS. Aplikasi juga hanya boleh digunakan untuk salah satu tempat sahaja dan tidak boleh digunakan serentak. Sebagai contoh, kalau korang buka galeri gambar di laptop, ia tidak boleh digunakan di telefon dan aplikasi itu terpaksa mula semula (restart) kalau mahu digunakan.
Tapi penulis menggalakkan korang untuk pergi test sendiri, manatau berkenan. Untuk maklumat lanjut, boleh lah singgah di Samsung Malaysia.


Ibarat memegang emas. Itulah perasaan penulis setiap kali menggunakan telefon pintar Samsung Galaxy S21 Ultra 5G. Walaupun reka bentuknya agak ringkas, ia sememangnya mempunyai aura sebuah telefon pintar andalan.
Penulis baru-baru ini diberikan peluang oleh Samsung untuk mengulas telefon pintar tersebut. Ia kini telah dilancarkan di pasaran Malaysia dan terdapat beberapa model berbeza dalam keluarga produk Samsung Galaxy S21. Model S21 Ultra 5G merupakan model paling premium.

Sebelum penulis memberi pendapat tentang telefon yang hebat ini, mari kita lihat dahulu spesififkasinya:

Paparan: AMOLED Dinamik 2X, 6.8 inci, resolusi 1440 x 3200, 120Hz, HDR10+
CPU: Exynos 2100
OS: One UI 3.1, Android 11
GPU: Mali-G78 MP14
RAM: 12GB / 16GB
Storan: 128GB / 256GB / 512GB
Bateri: 5,000 mAh, pengecasan pantas 25W, pengecasan pantas nirwayar 15W, pengecasan pertanti lain secara nirwayar 4.5W
Kamera: Tetapan empat kamera yang mengandungi 108MP (luas) + 10MP (periscope telephoto, 10x optical zoom) + 10MP (telefoto) + 12MP (ultra-luas); Kamera depan: 40MP (luas)
Sambungan: USB Type-C 3.2

Berat mata memandang, berat lagi dompet berbelanja

Seperti kebanyakan telefon andalan di luar sana, Samsung Galaxy S21 Ultra 5G ditujukan kepada golongan yang ingin mendapatkan pengalaman penggunaan telefon pintar yang terbaik di pasaran. Harga telefon ini bermula dari RM5,299.
Samsung sememangnya terkenal dengan paparan buatan mereka yang selalunya menerima ulasan positif daripada para pengguna. Perkara ini kekal benar dalam rekaan Samsung Galaxy S21 Ultra 5G.
Apabila bermain apa-apa permainan video mudah alih, lebih banyak perkara dapat dilihat kerana skrin telefon ini bersaiz besar. Teknologi AMOLED Dinamik membantu untuk menjadikan setiap imej dan video nampak jelas dan cantik.
Pengalaman menonton kandungan di Netflix dan YouTube sangat memuaskan. Resolusi telefon ini membolehkan tontonan kandungan 1440p di YouTube dan kandungan HDR di Netflix. Pembesar suara kekal jelas walaupun ditetapkan pada tahap tertinggi.
Tidak ada apa-apa yang menarik tentang penampilan telefon ini tetapi ia mempunyai dua kelemahan. Pertama, ia mempunyai bonggol kamera yang sangat besar. Jika tidak dijaga dengan betul, kamera belakang mudah tercalar.
Kelemahan kedua pula ialah keberatan. Menurut GSMArena, telefon ini beratnya 227g. Apabila menggunakannya pada tempoh yang panjang, memang terasa sedikit meletihkan.

Panas apabila bermain Genshin Impact

Untuk permainan-permainan MOBA seperti Wild Rift dan MLBB, permainan dapat dinikmati dengan sangat lancar pada tetapan grafik tertinggi. Sambungan internet melalui Wi-Fi kekal stabil dan pantas dari mula hingga akhir.
Para peminat CODM dan PUBG Mobile akan menyukai skrin besar telefon ini. Ia memberikan kita penglihatan yang lebih luas dan memudahkan kita untuk melihat musuh-musuh di kawasan sekeliling. Malangnya, telefon ini tidak mempunyai bicu fon telinga. Oleh itu, anda perlu menggunakan fon telinga nirwayar atau penyambung 3.5mm ke USB Type-C.

Permainan-permainan berat seperti Black Desert Mobile dan Genshin Impact boleh dimain pada tetapan grafik tertinggi dan kadar bingkai 60FPS. Walaubagaimanapun, telefon ini menjadi agak panas apabila bermain Genshin Impact. Masalah ini masih berlaku apabila tetapan grafik diturunkan ke “Medium”.
Ada kemungkinan isu ini tidak muncul di semua model Samsung Galaxy S21. Menurut beberapa orang rakan-rakan penulis yang juga mengulas telefon ini, mereka tidak menghadapi masalah penjanaan haba yang melampau ketika bermain Genshin Impact pada mana-mana tetapan grafik.

Kadar segar semula 120Hz diuji melalui permainan Injustice 2 dan Relic Run. Kedua-duanya boleh dimain dengan lancar tetapi pada pemerhatian penulis, Injustice 2 tidak mencapai 120FPS. Mungkin terdapat isu teknikal kerana telefon pintar ini sepatutnya memang boleh main permainan tersebut pada kadar bingkai tinggi.
Jelas sekali Samsung Galaxy S21 Ultra 5G boleh digunakan untuk bermain hampir semua permainan mudah alih pada tetapan grafik tertinggi dan kekal lancar. Cuma penulis rasa faktor berat harus dipertimbangkan sebelum membeli telefon ini kerana tangan terasa agak lenguh selepas bermain selama dua jam berturut-turut.

Dari segi prestasi bateri pula, telefon ini langsung tidak mengecewakan. Ia dapat digunakan selama hampir 11 jam selepas dicaj sehingga penuh. Dalam tempoh tersebut, penulis menggunakannya untuk bermain permainan video, menonton YouTube, dan menggunakan aplikasi media sosial.
Penulis ingin meminta maaf kerana tidak dapat menguji teknologi pengecasan pantas telefon ini. Samsung tidak membekalkan pengecas dalam kotak fon ini. Anda perlu membelinya secara berasingan. Wayar pengecasan yang dibekalkan pula menggunakan rekaan yang jarang diguna iaitu USB Type-C ke USB Type-C.

Berbaloi jika mampu

Tidak dapat dinafikan bahawa Samsung Galaxy S21 Ultra 5G ialah telefon pintar yang hebat. Ia mempunyai paparan yang boleh dikatakan sempurna dan semua kamera dapat mengambil gambar dan merakam video pada kualiti yang sangat tinggi.
Kebolehannya untuk menangani semua permainan video mudah alih popular menjadikannya pilihan yang sesuai untuk golongan yang gemar bermain permainan video. Baterinya tahan lama dan mempunyai teknologi pengecasan pantas (pengecaj dijual berasingan).
Penulis tidak mengesyorkan telefon ini kepada mereka yang memberi fokus terhadap permainan video. Terdapat banyak lagi telefon pintar di luar sana yang jauh lebih murah tetapi mampu memberikan pengalaman permainan yang sangat memuaskan.
Jika anda mencari telefon pintar berkuasa yang boleh digunakan untuk pelbagai tujuan, Samsung Galaxy S21 Ultra 5G ialah satu pilihan yang patut dipertimbangkan. Anda boleh menempah telefon ini melalui laman rasmi Samsung.

Kelebihan:

Paparan AMOLED yang sangat cantik dan jelas
Pembesar suara yang berkualiti tinggi
Boleh digunakan untuk main apa-apa sahaja permainan
Bateri tahan lama

Kekurangan:

Berat, terasa lenguh apabila digunakan pada tempoh panjang
Tiada pengecas dibekalkan
Tiada bicu fon telinga
Harga yang agak mahal


Adakah anda mencari sebuah permainan di peranti mudah alih yang mempunyai visual yang sangat cantik dan ingin bermain bersama kawan-kawan? Itulah perasaan yang saya dapat setelah saya meluangkan masa di Black Desert Mobile, permainan mudah alih MMORPG Black Desert Online yang popular dari Pearl Abyss.
Pengalaman yang saya dapati di sini dari segi permainan dan persembahan menjadikannya sesuatu koleksi yang baik di koleksi MMORPG mudah alih yang terus berkembang.

PENGUBAHAN KARAKTER

Setelah anda masuk ke dalam permainan, anda akan dapat memilih watak dari 15 watak yang anda gemar.
Selain daripada itu, anda akan dapat mengubah struktur muka, tangan, kaki dan lain-lain anggota tubuh badan watak yang anda minati.
Black Desert Mobile menawarkan banyak pilihan untuk anda tukar wajah watak anda, dari bulu mata sehinggalah warna mata watak anda. Ia memberikan kepuasan bagi mereka yang sangat kreatif dalam membentuk satu wajah yang sangat menarik untuk dilihat.

TUTORIAL

Selepas minit (atau jam) yang anda habiskan untuk membuat pengembaraan, anda tiba di dunia Black Desert.
Untuk pemain yang baru mencuba, ada tutorial yang dibuat dengan baik untuk mengajar anda selok-belok permainan.
Dengan jumlah kandungan yang ada, ada baiknya melihat pembangun meluangkan masa untuk membuat bahagian tutorial yang difikirkan dengan baik.

QUESTING

Terdapat banyak kandungan MMORPG untuk dinikmati. Antaranya ialah questing, anda mempunyai garis pencarian utama khas di mana anda akan membantu NPC berbeza bersama dengan banyak permintaan sampingan.
Anda hanya perlu tekan di quest bar tersebut dan watak anda akan bergerak dengan sendirinya untuk melakukan quest tersebut dengan menggunakan fungsi autoplay.
Bagi mereka yang tidak mempunyai banyak masa untuk bermain permainan ini, ianya adalah satu fungsi yang berkesan untuk menjimatkan masa. Segala quest yang dibuat telah diatur dengan teliti oleh pihak Pearl Abysss bagi mengelakkan anda berasa bosan.

CAMP

Anda juga mempunyai khemah untuk dikendalikan, yang menyediakan sumber berguna sepanjang perjalanan anda.
Sekiranya anda memerlukan rehat sementara dari gerombolan raksasa dan orang-orang yang meminta pertolongan, anda boleh memancing, mencari makanan, dan menebang pokok untuk mengumpulkan sumber.
Selain itu, anda akan dapat menempa senjata, baju kebal, sarung tangan dan pelbagai lagi jenis kelengkapan di dalam khemah tersebut, anda juga akan dapat menanam tumbuhan bagi mendapatkan makanan untuk pekerja anda yang akan berkerja untuk anda.
Anda boleh menghantar pekerja anda untuk mendapatkan kayu, emas, gangsa dan sebagainya. Barang-barang tersebut akan digunakan untuk menambah baik khemah anda ke peringkat yang seterusnya.

ARENA

Terdapat mod arena PVP juga jika itu menarik minat anda.
Saya tidak akan mengesyorkan pertempuran automatik di dalam mod arena. Walaupun watak anda cukup kuat, mod automatik ini boleh membuatkan anda membuang segala skill yang ada dan tidak dapat menggunakan watak anda secara full potential.
Anda perlu bergerak di sekitar medan perang dan memilih serangan anda dengan bijak jika anda ingin bertahan dalam pertempuran tertentu.
Selain itu, terdapat juga mod perang beramai-ramai untuk mempertahankan base masing-masing. Mod ini dikenali sebagai node war, anda akan berpeluang untuk membuat satu pasukan yang terdiri daripada 40 orang pemain di bawah satu guild yang sama.
Anda perlu menghancurkan base lawan bagi memenangi perlawanan tersebut. Ianya memerlukan strategi yang cekap serta corak permainan yang diatur dengan baik oleh seorang guild leader bagi memastikan kemenangan menjadi milik mereka.

KEMASKINI PATCH [23 MAC]

Black Desert Mobile telah mengeluarkan kemaskini yang terbaru bagi memberi laluan kepada watak yang terbaru Shai untuk anda semua cuba.
Menurut pembangun Pearl Abyss. Shai ialah seorang watak yang menggemaskan, yang suka memburu orang jahat. Shai menggunakan Vitclari, yang berisi kekuatan alam dan menyerang mushnya menggunakan Florang raksasa.
Shai merupakan kelas yang sudah mencapai tahap ascension apabila dimainkan. Semasa pertama kali dibuat, Shai mempunyai 4 kemahiran yang tidak terkunci.
Selepas level 10, baki kemahirannya akan dapat dibuka melalui misi. Untuk mengakses misi kemahiran Shai, anda harus menyelesaikan misi utama “The Boss, Red Nose” dan selepas itu “Tales of Power: Shai” akan tersedia. Anda mesti menyelesaikan “Tales of Power: Shai” bagi mengakses segala kemahiran yang ada.

PENDAPAT
Black Desert Mobile merupakan permainan yang harus dicuba bagi semua peminat jenis MMORPG di luar sana. Ia memberikan anda peluang untuk mengembara di dalam dunia Black Desert yang mempunyai pelbagai kandungan untuk anda ceburi.
Setiap kandungan dikeluarkan akan membuatkan anda leka dan tidak sabar untuk menantikan konten yang seterusnya dari pembangunan permainan mudah alih ini. Jika anda ingin mencuba permainan, ianya adalah 100% percuma dan boleh dimuat turun di App Store dan juga Google Play Store. Selamat mencuba!


Kod ulasan disediakan oleh Electronic Arts (EA). Ulasan dilakukan di PC.
Sejak hak pembuatan permainan video francais Star Wars dipindah ke hak milik EA, banyak peminat Star Wars menyuarakan pendapat negatif. Hal ini demikian kerana EA banyak melakukan perkara yang menjadikan permainan kurang menyeronokkan seperti kekurangan kandungan dalam Star Wars Battlefront dan meletakkan banyak mikro-transaksi dalam Star Wars Battlefront II.
Pelancaran Star Wars Jedi: Fallen Order dan pengurangan mikro-transaksi Star Wars Battlefront II telah memperbaiki imej EA sedikit. Kini mereka telah melancarkan satu lagi permainan Star Wars baharu iaitu Star Wars: Squadrons. Persoalannya, adakah ia juga satu permainan yang bagus?
Star Wars: Squadrons ialah sebuah permainan pertempuran angkasa lepas di mana para pemain akan menjadi juruterbang pesawat pejuang angkasa yang berpihak dengan Galactic Empire atau New Republic. Seperti kebanyakan permainan Star Wars yang dikeluarkan EA, ia mempunyai mod single player dan juga multi-pemain dalam talian.
Satu tarikan utama permainan ini ialah ia menyokong permainan menggunakan headset VR di PC dan PS4. Malangnya, penulis tidak memiliki headset VR. Oleh itu, ulasan ditulis berdasarkan permainan cara biasa dengan penggunaan papan kekunci dan tetikus.

Seronok menyelamatkan (dan menakluk) galaksi

Sebelum memulakan permainan multi-pemain, anda sepatutnya menghabiskan dahulu mod single player campaign. Jangan risau, ia hanya mengambil masa sekitar tujuh hingga sembilan jam untuk dihabiskan dan terdapat beberapa misi yang seronok dimain.
Jalan cerita yang ditonjolkan dalam single player campaign sedikit membosankan kerana ia tidak mempunyai plot twist yang mengejutkan. Ia bermula dengan pembelotan seorang juruterbang Galactic Empire yang mahu membetulkan kesilapannya semasa berkhidmat dengan rejim kejam itu.
Penulis menyukai aspek wujudnya dua perspektif berbeza di mana terdapat waktu di mana kita akan bermain sebagai juruterbang Galactic Empire dan ada waktu lain di mana kita bermain sebagai juruterbang New Republic. Selain daripada menjadikan jalan cerita lebih menarik, ia juga memberikan pemain peluang untuk memahami sikap askar-askar kedua-dua pihak.

Rakan-rakan penulis yang merupakan peminat Star Wars pernah menyatakan bahawa mereka tidak berani mencuba permainan ini kerana mereka tidak pernah main permainan pertempuran udara dan simulasi penerbangan lain seperti Ace Combat dan Microsoft Flight Simulator.
Sebenarnya, penulis sendiri pun tidak pernah main permainan-permainan sebegitu tetapi Star Wars: Squadrons sangat mudah untuk dipelajari. Ia mempunyai empat tahap kesusahan dan tahap yang paling senang memberikan peluang kepada semua orang untuk mencuba permainan ini. Satu ciri yang bagus!

Memang rasa seperti juruterbang pesawat pejuang di angkasa lepas

Kawalan menggunakan papan kekunci dan tetikus dalam Star Wars: Squadrons tidak begitu rumit. Tetikus digunakan untuk mengubah arah pergerakan kapal dan untuk menembak. Papan kekunci digunakan untuk mengawal kelajuan kapal, pembahagian tenaga, memusingkan kapal, dan berkomunikasi dengan juruterbang-juruterbang  lain.
Pada mulanya, penulis tidak begitu handal dalam aspek-aspek seperti pembahagian tenaga dan mengawal kelajuan kapal tetapi penulis dapat membiasakan diri dengan kedua-duanya selepas beberapa jam bermain. Ini memang bukan satu permainan yang mudah tetapi apabila anda memahami setiap sistem di dalamnya, anda akan menghargai kebebasan yang diberikan kepada pemain untuk menetapkan cara permainan tersendiri.

Pembahagian tenaga memainkan peranan yang penting dalam setiap pertempuran. Anda sentiasa boleh memilih sama ada untuk menggunakan pembahagian tenaga yang seimbang untuk semua sistem atau menyalurkan semua tenaga ke satu sistem sahaja seperti enjin, senjata, atau perisai.
Penulis yakin pengalaman bermain Star Wars: Squadron menggunakan headset VR semestinya lebih menyeronokkan. Cockpit setiap kapal angkasa direka dengan sangat terperinci dan nampak sangat realistik. Anda juga akan dapat menikmati keseronokan pertempuran pada tahap yang lebih mengasyikkan.

Mod multi-pemain dalam talian masih perlu diperkukuhkan

Satu lagi tarikan utama Star Wars: Squadrons ialah ia memberikan peluang kepada anda dan rakan-rakan anda bekerjasama dalam pasukan pesawat terbang dalam galaksi Star Wars. Setakat ini, hanya terdapat dua mod permainan multi-pemain iaitu Dogfight dan Fleetbattles.
Kedua-dua mod permainan di atas menggunakan format 5 lawan 5. Penulis rasa sedikit kecewa dengan perkara ini kerana penulis berharap mereka akan membenarkan lebih ramai pemain untuk bertempur sekaligus.
Mod permainan Dogfight ibarat mod Deathmatch dalam banyak permainan lain. Pasukan yang menewaskan lebih ramai pihak musuh akan menang. Dalam mod Fleetbattles pula, anda perlu bekerjasama dengan pasukan-pasukan anda untuk menyelesaikan objektif dan mod ini mempunyai beberapa peringkat.

Penulis lebih menyukai mod Fleetbattles kerana ia juga membenarkan anda untuk bertempur dengan bot. Ini membolehkan anda untuk melakukan misi-misi co-op dengan rakan-rakan anda dan pengalaman sebegini memang mewujudkan suasana yang mirip dengan filem-filem Star Wars.
Semasa bermain mod multi-pemain dalam talian, terdapat dua isu besar yang ditemui oleh penulis. Pertama, waktu muatan kadangkala mengambil masa yang agak lama. Terdapat beberapa perlawanan yang mengambil masa sekitar 10 minit untuk bermula. Selain itu, permainan ini juga nampaknya menghadapi masalah sambungan atau pelayan kerana penulis pernah secara tiba-tiba dikeluarkan dari perlawanan tetapi perkara ini hanya berlaku sekitar dua atau tiga kali sahaja.

Inilah kualiti permainan video Star Wars yang diminta oleh peminat selama ini

Star Wars: Squadrons menggunakan Frostbite, enjin yang sama yang digunakan oleh banyak permainan EA lain seperti Star Wars Battlefront II dan Battlefield V. Tidak dapat dinafikan bahawa kualiti grafik dalam permainan ini adalah sangat hebat.
Selain daripada rekaan cockpit yang realistik, penampilan setiap kapal angkasa popular Star Wars seperti Star Destroyer, X-Wing, TIE Fighter juga nampak hebat. Terdapat satu misi di mana pemain akan terbang di sebelah sebuah Star Destroyer dan anda boleh nampak hampir setiap satu butiran kecil kapal tersebut.
Dalam situasi pertempuran, pemain akan diserang dengan pelbagai ciri-ciri grafik seperti cahaya laser, cahaya dari bintang, retakan kaca cockpit, lampu kecemasan pesawat, dan macam-macam lagi. Kesemuanya dipertunjukkan dengan cara yang cantik dan realistik.

Penulis juga memberikan pujian tinggi kepada kualiti audio permainan ini. Setiap tembakan laser, letupan kapal, dan bunyi pesawat lain yang terbang pantas dari arah berlawanan mengeluarkan bunyi yang memang sama dengan bunyi-bunyi yang terdapat dalam filem-filem Star Wars.
Dedikasi pihak pembangun untuk membawakan butiran-butiran tulen sebegini menjadikan Star Wars: Squadrons satu permainan yang wajib dicuba oleh semua peminat Star Wars.

Teruskan memperbaiki diri, EA

Perubahan Star Wars Battlefront II merupakan permulaan EA mendapatkan semula kepercayaan peminat permainan video Star Wars. Star Wars Jedi: Fallen Order meyakinkan peminat Star Wars tetap menghargai permainan berkualiti. Kini Star Wars Squadrons membuktikan EA sedang menuju ke arah yang lebih baik.
Kualiti tinggi yang dipertunjukkan dalam permainan ini memang layak dipuji dan ia harus dijadikan contoh yang bagus kepada pembangun-pembangun di luar sana yang mahu membuat permainan video pertempuran udara.
Cuma penulis berharap pihak pembangun akan terus memperbaiki masalah-masalah mod multi-pemain dan memperkenalkan lebih banyak kandungan untuk dinikmati oleh para pemain.
Star Wars: Squadrons kini telah dilancarkan di PC, PS4, dan Xbox One.

Apa yang seronok:

Simulasi penerbangan dan pertempuran Star Wars yang berkualiti tinggi
Rekaan audio dan grafik bertaraf lima bintang
Permainan yang sukar tetapi sangat memuaskan apabila dipelajari sepenuhnya

Apa yang kurang:

Isu-isu teknikal mod multi-pemain
Kurang mod permainan multi-pemain
Jalan cerita single player campaign yang sedikit membosankan


Bagi veteran-veteran yang pernah bermain permainan Ragnarok Online di pelantar PC, ianya pasti mengimbau kembali kenangan bersama rakan-rakan seperjuangan bermain bersama untuk mengisi masa lapang.
Permainan Ragnarok Online ini mencetus fenomena genre MMORPG di seluruh dunia apabila ianya sering menjadi sebutan para peminat genre tersebut.
Kini ia tampil dengan wajah baharu di platform mobile apabila developer Gravity memperkenalkan The Labyrinth of Ragnarok yang boleh dimuat turun di Playstore dan juga App Store.
Permainan ini sangat ringkas cara permainannya. Ia dimainkan di telefon pintar dan para pemain tidak perlu rotate skrin telefon pintar mereka oleh kerana permainan ini menggunakan potrait mode.
Cara permainannya bermula dengan pemain memilih class sebagai Novice dan terdapat butang auto yang sering diperkenalkan untuk genre MMORPG di telefon pintar.

Questing
Pemain hanya perlu membuat tugasan yang diberikan dan apabila tugasan tersebut telah selesai, anda akan mendapat hadiah berbentuk base exp dan juga job exp.
Antara tugasan tersebut adalah membunuh monster yang ditetapkan jumlahnya, mempertingkatkan level card dan juga equipment.
Pemain perlu membunuh special boss di setiap peta untuk ke peta seterusnya.

Class
Selain itu, permainan The Labyrinth of Ragnarok ini memperkenalkan 4 jenis class asas yang boleh dimainkan seperti thief, swordman, archer dan juga mage.
Apabila para pemain telah mencapai job level yang tertentu mereka akan diberikan peluang untuk upgrade class mereka.
Para pemain dibenarkan untuk upgrade class mereka sehingga job change yang ke-4. Ini akan dikemaskini lagi di masa akan datang sehingga job change ke-5. Contohnya seperti novice>>mage>>wizard>>high wizard>>Warlock.

Crafting
Terdapat beberapa elemen baru diperkenalkan di dalam permainan tersebut seperti pilihan untuk crafting.
Crafting memberikan pemain kebebasan untuk menempa senjata, baju besi dan juga aksesori yang sesuai dengan class pilihan mereka. Mereka hanya perlu mengumpul material yang diperlukan dan boleh di farming di dalam peta.
Selain itu, para pemain juga boleh mengumpul material tersebut melalui satu fungsi meminta bantuan companion. Secara tidak langsung ianya memudahkan para pemain dan tidak perlu membuka permainan  ini selama berjam-jam sehari.

Sistem MVP
Di samping itu, The Labyrinth of Ragnarok memperkenalkan sistem MVP yang mampu dibunuh oleh setiap pemain dan tidak perlu berebut antara satu sama lain.
Dalam tempoh permainan selama 1-3 minit bergantung kepada lokasi farming, MVP akan muncul dan pemain boleh menekan butang gather untuk mengumpulkan pasukan bagi membunuh MVP tersebut.

Labyrinth
Pengenalan sistem Labyrinth ini sangat menarik kerana para pemain perlu masuk ke dalam peta Labyrinth dan perlu mengumpulkan wang syiling berwarna biru dalam kuantiti yang tertentu bergantung kepada peta yang dipilih untuk berlawan dengan special mvp yang menunggu mereka.
Semestinya tidak akan ada hadiah yang lumayan tanpa cabara jadi anda perlu berhati-hati ketika mengumpul wang syiling berwarna biru tersebut kerana monster akan berkeliaran mencari anda dan jika anda melanggar monster tersebut.
Jika perkara ini berlaku, pemain mungkin akan kehilangan sejumlah nyawa atau wang syiling biru tersebut.
Apabila mereka berjaya membunuh special mvp tersebut, mereka akan diberikan hadiah berbentuk kad antara 1 bintang sehinggalah 5 bintang bergantung kepada peta Labyrinth yang dimasuki atau juga silver coin yang boleh digunakan untuk crafting.

Kongsi karakter
Apa yang menarik juga tentang permainan ini adalah fungsi berkongsi karakter yang diperkenalkan.
Pemain akan dapat menggunakan khidmat pemain lain di dalam server yang sama apabila mereka telah log keluar dari permainan.
Apabila karakter anda dikongsi oleh pemain lain, anda akan mendapat ganjaran berdasarkan lokasi farming. Ia memudahkan pemain yang sibuk dengan kehidupan seharian.

PVP
Terdapat juga fungsi pemain lawan pemain (PVP) di mana anda harus mengumpul pasukan dengan mengupah PVP companion yang terdiri dari 1 bintang sehingga 5 bintang.
PVP companion ini memainkan peranan penting dalam menjamin kemenangan ke atas pihak musuh.

Space Infinite
Selain itu, para pemain boleh menyertai Space Infinite bagi merebut peluang mendapat tempat pertama dalam membunuh Special MVP yang terkenal seperti Eclipse, Eddga, Osiris dan juga Golden Thief Bug.
Pemain yang mendapat tempat pertama akan diberi hadiah lumayan seperti MVP Card.

Secara keseluruhannya, permainan The Labyrinth of Ragnarok ini mampu untuk memberikan kepuasan kepada pemain kasual sehinggalah kompetitif.
Ia secara tidak langsung akan mengimbau kembali kenangan bermain Ragnarok Online pada awal tahun 2000. Pemilihan muzik latar juga seiring dengan permainan Ragnarok Online dahulu kala.
Penulis mengesyorkan permainan ini kepada sesiapa sahaja yang ingin mencuba untuk bermain permainan genre MMORPG di platform peranti pintar.
Ia tidaklah menghabiskan masa anda yang banyak dengan menggunakan fungsi berkongsi karakter dan anda juga boleh menikmati permainan ini secara percuma di Playstore dan juga App Store. Selamat mencuba!


Unit ulasan disediakan oleh vivo.
Vivo baru-baru ini memperkenalkan dua model telefon pintar terbaru dalam siri V mereka iaitu vivo V20 dan vivo V20 Pro. Siri ini dipasarkan dalam kumpulan bajet pertengahan dan kedua-dua model baharu ini masing-masing akan dijual pada harga RM1,499 dan RM1,899.
Dalam artikel ini, penulis berkongsi pendapat penulis tentang model yang lebih premium iaitu vivo V20 Pro. Antara perbezaan dua model ini adalah vivo V20 Pro mempunyai CPU dan GPU yang lebih bagus, paparan HDR, dan dua kamera hadapan.
Dengan adanya CPU Qualcomm Snapdragon 765G dan GPU Adreno 620, penulis yakin telefon pintar ini dapat memberikan pengalaman yang baik untuk permainan video mudah alih. Bateri berkapasiti 4,000mAH bersama teknologi pengecasan pantas 33W juga merupakan ciri-ciri penting.
Jom baca ulasan ini untuk ketahui sama anda peranti ini sesuai atau tidak untuk main permainan video.

Skrin cantik, besar, dan ada HDR

Tarikan utama vivo V20 Pro ialah skrin paparannya yang sangat cantik. Ia merupakan sebuah skrin AMOLED bersaiz 6.44 inci dengan resolusi 1080 x 2400 dan hadir bersama HDR10. Ini membolehkan anda untuk menonton kandungan HDR di YouTube dan juga Netflix.
Pengalaman tontonan video di telefon pintar ini sangat memuaskan. Teknologi AMOLED memastikan ia kekal cerah dalam persekitaran terang dan warna yang dipaparkan dapat ditonjolkan dengan baik. Kepada anda yang selalu menonton kandungan di Netflix, tidak perlu risau. Telefon ini boleh tonton kandungan pada kualiti HD penuh.
Apabila bermain permainan, skrin ini memastikan anda dapat melihat grafik yang dipaparkan pada kualiti yang tinggi. Tidak kira sama ada anda sedang bermain Call of Duty: Mobile (CODM) atau Mobile Legends: Bang Bang, semuanya akan nampak jelas dan cantik.

Sesuai untuk semua permainan mudah alih

Untuk menguji kebolehan permainan vivo V20 Pro, penulis menggunakan permainan-permainan yang popular dalam kalangan pemain Malaysia seperti CODM, MLBB, PUBG Mobile, League of Legends: Wild Rift (LoLWR), dan Genshin Impact.
Untuk permainan penembakan seperti PUBG Mobile dan CODM, telefon ini dapat bermain pada tetapan grafik tinggi. Lebih penting lagi ialah kedua-dua permainan tersebut dapat dimain dengan kadar bingkai tinggi dan ini memastikan anda dapat bertindak pantas apabila memburu pihak lawan.
Untuk permainan mobile MOBA pula seperti MLBB dan LoLWR, penulis memang berpuas hati dengan prestasi telefon ini. Tetapan grafik dan kadar bingkai boleh ditetapkan pada tetapan tertinggi dan suhu telefon langsung tidak menjadi panas ketika bermain.

Genshin Impact ialah sebuah permainan yang memerlukan kuasa pemprosesan grafik tinggi untuk mendapat pengalaman permainan yang lancar. Untuk memastikan pengalaman permainan sentiasa lancar, anda perlu menetapkan kualiti grafik pada tahap “Low” tetapi ini membenarkan permainan pada kadar bingkai 60FPS. Pada pendapat penulis, ini sudah mencukupi.
Secara ringkasnya, vivo V20 Pro memang sesuai untuk dijadikan telefon pintar seorang gamer. Ia dapat main hampir semua permainan popular pada prestasi dan kualiti yang bagus.

Terkejut dengan kehebatan teknologi pengecasan pantas

Teknologi pengecasan pantas sudah menjadi perkara biasa dalam arena telefon pintar hari ini. Walaubagaimanapun, tidak semua telefon pintar hadir bersama teknologi pengecasan pantas yang berkualiti tinggi. Berkualiti tinggi dalam hal ini bermaksud dapat mengecas dengan pantas dan pada waktu yang sama memastikan telefon tidak menjadi terlalu panas.
Vivo V20 Pro ialah salah satu contoh telefon pintar yang mempunyai teknologi pengecasan pantas hebat. Penulis sangat kagum dengan prestasi teknologi ini. Ia dapat mengecas telefon ini dari kadar bateri 1% hingga 100% dalam masa lebih kurang satu jam sahaja.
Apa yang lebih hebat ialah pengurusan bateri telefon ini juga sangat bagus. Penulis dapat menggunakan telefon ini sehari suntuk dengan gabungan permainan dan kegunaan biasa. Pada penghujung hari, penulis selalunya masih mempunyai sekitar 15% bateri.

Hanya satu pembesar suara di bahagian bawah

Pada pendapat penulis, vivo V20 Pro hanya mempunyai satu kelemahan iaitu pembesar suaranya. Ia terletak di bahagian kanan bawah telefon. Oleh itu, ia sangat mudah ditutup tangan ketika bermain.
Satu lagi kelemahan pembesar suara ini ialah ia agak perlahan berbanding telefon pintar lain yang dijual pada julat harga yang sama seperti OPPO Reno4 Pro. Ini bukan satu masalah besar jika anda lebih gemar memakai fon telinga. Walaupun telefon ini tidak mempunyai bicu 3.5mm, ia hadir bersama penyesuai USB-C kepada 3.5mm.

Telefon pintar bajet pertengahan yang mantap

Jika anda sedang rancang untuk membeli telefon pintar baharu yang harganya tidak mencecah RM2,000, penulis sangat mengesyorkan vivo V20 Pro. Ia hadir bersama ciri-ciri yang bagus untuk peminat permainan video dan juga pengguna biasa. Kamera hadapan dan belakang telefon ini menghasilkan gambar-gambar yang jelas dan cantik.
Kelemahan utamanya ialah pembesar suara yang sedikit lemah. Oleh itu, mereka yang ingin kerap mendengar melalui pembesar suara patut mencuba telefon pintar lain seperti OPPO Reno4 Pro atau Samsung Galaxy A71.
Anda boleh memesan vivo V20 dan vivo V20 Pro secara dalam talian melalui Lazada dan Shopee.

Kekuatan:

Skrin paparan cantik dan terang.
Boleh main kebanyakan permainan popular pada tetapan tinggi.
Bateri dan teknologi pengecasan pantas hebat.

Kelemahan:

Pembesar suara mudah ditutup dan sedikit perlahan.


Unit ulasan disediakan oleh 2K Games. Diulaskan di PC.
Para peminat permainan video gusti masih ingat betapa teruknya permainan WWE 2K20 yang dilancarkan pada tahun lepas. Permainan tersebut penuh dengan isu-isu teknikal serta kualiti yang rendah dari segi grafik dan banyak aspek lain.
Jualan yang mengecewakan serta cabaran membangunkan permainan dalam situasi pandemik COVID-19 menyebabkan 2K Games membuat keputusan untuk membatalkan WWE 2K21. WWE 2K Battlegrounds ialah permainan yang mengganti tempat permainan itu untuk tahun ini.
WWE 2K Battlegrounds dilancarkan pada 18 September untuk PC, PlayStation 4 (PS4), Xbox One, dan Nintendo Switch. Ia dibangunkan oleh Saber Interactive, studio sama yang juga membangunkan NBA 2K Playgrounds.
Jelas sekali permainan ini menggunakan rekaan visual ibarat kartun yang jauh berbeza dengan siri permainan gusti WWE 2K yang lebih mementingkan kualiti grafik realisitk. Persoalannya, adakah ia lebih menyeronokkan berbanding WWE 2K20?

Tidak mampu menarik perhatian pemain

Dua mod permainan utama WWE 2K Battlegrounds adalah Campaign yang mempunyai jalan cerita tentang watak-watak baharu dalam dunia WWE dan Battleground Challenge di mana pemain akan membuat ahli gusti tersendiri yang boleh dikuatkan lagi dengan sistem naik taraf.
Jalan cerita yang ditonjolkan dalam Campaign berkisah tentang perjalanan ejen WWE Paul Heyman dan ‘Stone Cold’ Steve Austin dalam mencari dan melatih ahli-ahli gusti baharu untuk menjadi Superstar dalam dunia gusti profesional.
Masalah utama jalan cerita ini ialah watak-watak baharu yang diperkenalkan semuanya tidak mempunyai perwatakan yang menarik. Selain daripada itu, teknik penceritaan melalui komik agak membosankan.

Battleground Challenge pula tidak mempunyai jalan cerita, anda hanya akan berlawan dengan ramai ahli-ahli gusti terkenal lain untuk menaikkan level dan menjadikan ahli gusti anda lebih kuat. Ia juga merupakan satu mod permainan yang agak membosankan.
Pada permulaan permainan ini, anda hanya boleh memilih 24 ahli gusti profesional. Secara keseluruhannya terdapat 77 ahli gusti dalam permainan ini tetapi anda hanya boleh menggunakan ahli gusti lain dalam mod-mod permainan lain selepas mendapatkan mereka dalam Campaign.
Ini bermaksud anda tidak boleh serta-merta menikmati pengalaman bermain sebagai ahli-ahli gusti terkenal seperti Asuka, Kevin Owens, dan ramai lagi. Jika anda mahu main mod multi-pemain dengan rakan-rakan, anda perlu main Campaign dahulu untuk mendapatkan lebih banyak ahli gusti.

Terlalu ringkas

Penulis menyukai cara permainan yang mudah yang ditonjolkan dalam WWE 2K Battlegrounds. Ia membenarkan lebih ramai pemain, tidak mengira umur, untuk menikmati permainan ini.
Jika anda pernah main permainan-permainan WWE yang pernah dilancarkan sebelum ini, lupakan kawalan-kawalan daripada permainan-permainan tersebut. WWE 2K Battlegrounds jauh lebih ringkas. Anda hanya perlu tahu menekan butang apa dan itu sahaja sudah mencukupi untuk menang hampir semua perlawanan.
Walaubagaimanapun, terdapat beberapa perkara bermasalah seperti pengesanan pukulan (hit detection) yang kerap tersasar dan sistem balasan balingan yang terlalu mudah. Malangnya utuk versi PC melalui Steam, alat kawalan PS4 tidak dapat dikesan dan permainan ini hanya memaparkan kawalan Xbox.

Setiap ahli gusti dikategorikan mengikut kelas-kelas tertentu seperti All-Rounder, Brawler, High Flyer, Technician, dan Powerhouse. Ahli-ahli gusti dalam kategori yang sama kesemuanya mempunyai gaya pertarungan yang sama. Perbezaannya cuma Signature Moves dan ejekan.
Aspek ini menjadikan WWE 2K Battlegrounds satu permainan yang hanya boleh dinikmati dalam jangka masa pendek kerana sistem pertarungannya tidak mempunyai kedalaman. Pada waktu yang sama, ia tetap satu permainan yang menyeronokkan apabila bermain bersama rakan-rakan kerana ia mudah dipelajari dan sesiapa sahaja boleh menikmatinya.

Grafik tidak realistik bukan satu masalah

Rekaan visual dalam permainan ini yang tidak realistik bukan salah satu kelemahannya. Penulis sendiri merasakan keputusan untuk menjadikan semua ahli gusta nampak seperti kartun adalah sesuatu yang sangat melucukan dan menghiburkan.
Masalahnya ialah butiran-butiran kecil seperti raut wajah ahli gusti yang tidak bernyawa dan cara pergerakan yang nampak sedikit keras merosakkan penampilan permainan ini.
Dari segi kualiti audio pula, tidak banyak yang penulis boleh puji atau kritik. Cuma satu perkara sahaja yang penulis tidak suka iaitu pengulas seringkali mengulaskan satu tindakan selepas tindakan tersebut sudah berlaku. Banyak ulasan tentang tumbukan watak-watak dilakukan selepas detik tumbukan tersebut sudah lama terlepas.

Lebih sesuai untuk kanak-kanak

Penulis yakin WWE 2K Battlegrounds sebenarnya dibangunkan untuk pemain-pemain yang lebih muda. Sistem pertarungan yang terlalu ringkas dan rekaan visual ibarat kartun merupakan faktor-faktor besar yang menyokong kepercayaan ini.
Adakah permainan ini berbaloi dibeli oleh peminat permainan video gusti? Pada pendapat penulis, ia hanya berbaloi dibeli apabila dijual pada harga yang lebih murah pada masa depan. Pada waktu ini, ia dijual pada harga RM129 di Steam dan RM179 di PlayStation Store.

Kekuatan:

Kawalan mudah dipelajari
Rekaan visual yang melucukan

Kelemahan:

Beberapa isu teknikal yang menggangu permainan
Terlalu ringkas dari segi permainan dan jalan cerita
Kebanyakan ahli gusti perlu didapatkan melalui Campaign

SKOR AKHIR: 40/100


Magic Chess adalah mod Arcade terbaru dalam permainan mudah alih Mobile Legends: Bang Bang.
Ramai yang sudah mencuba, penulis pun tak terlepas peluang bermain mod ini sejak ia dikeluarkan pada minggu lepas. Ada yang tertanya-tanya, sejauh mana mod ini boleh beri kepuasan sama seperti bermain mod lain seperti Classic, Rank dan Brawl? Jom ikuti reviu penulis!

Betul ke sama seperti catur?

Magic Chess, perhatikan nama belakangnya ‘chess’ bermaksud catur dalam Bahasa Melayu tapi adakah ia dimainkan dengan cara yang sama?
Sewaktu menekan mod Magic Chess, penulis dibawa ke menu utama yang mengandungi beberapa tab seperti Magic Chess Pass (akan diterangkan kemudian) dan Magic Chess Shop atau Shop (kedua-duanya bawa ke tab lain yang sama).
Butang Start Game juga kelihatan dengan pilihan spell di tepi manakala bahagian atas pula adalah kedudukan rank terkini penulis.
Di bahagian bawah, terdapat lima tab iaitu Profile, Galeri, Leaderboards, Cutomize dan Live. Masing-masing mempunyai fungsi tersendiri untuk anda teroka.

Permainan mula

Penulis dibawa ke paparan untuk memilih nasib yang mana setiap nombor menentukan tiga hero pertama kita akan dapat.

Dalam perlawanan seramai lapan orang, setiap pemain mempunyai medan catur berbeza dan anda boleh klik pemain untuk mengetahui hero dan susunan mereka.
Setiap Komander (anda) mempunyai exp yang boleh dinaikkan (setiap peringkat menambah satu slot ekstra untuk letakkan hero di medan catur).
Terdapat lebih dari 43 pusingan yang mana pusingan dibahagikan kepada dua jenis: pusingan pemain dan fate box/pusingan item.

Pusingan pemain
Penulis lawan setiap pemain dengan 20 saat masa persiapan untuk tukar posisi atau membeli hero. Dalam perlawanan automatik ini, kemenangan ditentukan dari lineup hero mana yang masih bertahan dengan 100 nyawa diberikan pada kita. Makin banyak hero terselamat di medan catur, makin banyak jumlah serangan dikenakan kepada musuh.
Hero ini boleh menggunakan skill mereka jika mana (bar biru) penuh dan boleh dinaikkan bintang (rank). Tapi, hanya lapan slot boleh diletakkan hero di barisan persediaan.
Dua bintang: Perlukan tiga hero sama satu bintang.
Tiga bintang: Perlukan tiga hero sama dua bintang.

Pada masa persiapan, penulis boleh memilih hero yang terpapar, setiap dari mereka mempunyai role dan faction yang boleh memberikan sinergi tertentu. Sebagai contoh, penulis mengaktifkan WEAPON MASTER sekali gus memberikan 25% lifesteal setiap kali serangan.

Dragons Altar juga adalah sinergi yang sangat membantu jika hero anda mudah tewas dalam perlawanan. Ia akan memberikan kelajuan serangan dan perisai bagi setiap hero yang tewas.
Caranya di sini ialah mengaktifkan lebih banyak sinergi dengan hero-hero dipilih dari paparan persiapan. Kalau penulis tak suka paparan yang ada, penulis boleh refresh dengan 2 gold untuk menukar paparan hero.

Penulis boleh pilih untuk lock paparan bagi pusingan seterusnya atau biarkan paparan bertukar.

Teknik penulis biasanya membiarkan gold hanya tinggal 10 untuk mendapat ganjaran (interest) bagi setiap pusingan. Jika lebih 20 gold, makin banyak ganjaran diperoleh.

Pusingan item/fate box

Fate Box adalah pusingan ekstra setiap lima pusingan yang mana ia akan memberikan kelebihan kepada pemain bernyawa rendah untuk memilih dulu. Terdapat beberapa item dan juga hero boleh dipilih.
Ini memberi peluang kepada Komander bernyawa rendah untuk terus kekal di medan catur.
Monsters akan ditemukan dalam pusingan 1, 7, 13, 19, 25, 31, 37 dan 43 yang juga memberikan item yang jatuh kepada pemain.

Bagaimana peranan hero tentukan kemenangan?
Seperti yang kita tahu, dalam MLBB ada tank, assassin, mage, support, marksman dan fighter. Mari penulis huraikan satu per satu bagaimana setiap peranan ini penting dalam lineup anda.

Tank: Perlu untuk berada di barisan hadapan bagi menahan segala serangan dan menyedut kuasa magis. Tank seperti Tigreal misalnya boleh ulti untuk menyedut musuh ke tengah dan stun.
Assassin: Boleh melompat ke mana-mana sudut medan catur. Assassin juga mempunyai pasif yang boleh diaktifkan untuk serang lebih laju. Mereka juga berguna untuk membunuh tank.

Mage: Biasanya mempunyai serangan magis yang sangat tinggi dan area of effect (AOE). Mereka diperlukan untuk mengenakan crowd control (CC) kepada musuh. Sebagai contoh, Aurora berguna untuk bekukan semua askar di medan catur.
Support: Berguna untuk memberikan bantuan dengan menaikkan nyawa askar anda di medan catur.
Marksman: Mempunyai attack speed laju dan sangat berguna di belakang barisan.
Fighter: Berguna untuk sustain dan berada di barisan hadapan melawan tank atau assassin. Fighter boleh menjadi semi-tank seperti Alpha yang menyedut nyawa musuh. Freya juga sangat tanky jika mempunyai item tank atau apabila tiga bintang.
Nota penting: Sebenarnya terdapat lebih banyak jenis peranan jika dilihat di tab berbentuk buku di atas skrin. Pelajari setiap satu peranan ini untuk memaksimumkan strategi anda.

Magic Chess Pass dan Shop

Penulis boleh memilih untuk melanggan pas ini dengan harga 350 Diamonds bagi mendapatkan skin eksklusif dan beberapa ganjaran lain sambil level up.

Kebanyakan ganjaran menawarkan skin trial bagi hero Magic Chess di mana Level 60 menawarkan skin Little Commander Eva, Jingle Deer dan Celestial Palace (peta medan catur baru).
Bagi Komander lain, boleh mendapatkan mereka menggunakan gold ataupun dengan diamonds. Setiap mereka mempunyai spell berbeza.
—
Kesimpulannya, mod ini mempunyai pelbagai kemungkinan dan banyak lagi strategi/sinergi yang penulis belum jumpa. Nantikan sinergi/tips bagi lineup paling bagus di medan catur pada artikel seterusnya!


Bukanlah satu kejutan apabila pemain Malaysia direkrut pasukan luar negara kerana prestasi mereka. Itulah yang terjadi kepada bekas pemain Team Secret, Rex atau nama sebenarnya Asyam Allam Hafiz Syayuti.
Beliau semalam diumumkan keluar dari Team Secret untuk menyertai Team Secret Jin (divisi PUBG Mobile di Thailand).

View this post on Instagram

A post shared by Secret Jin 🇹🇭 (@secretjinesports)

Ini merupakan satu pencapaian buat pemain Malaysia dipilih pertama kali bermain di liga PUBGM di Thailand.
Dalam video pendek tersebut, Rex mengharapkan doa dari rakyat Malaysia bagi menghadapi PMPL Thailand pada bulan Mac nanti.
Semoga berjaya Rex!
Foto: Team Secret Jin


Pemain profesional PUBG Mobile, Asyam Allam Hafiz Syayuti atau Rex tidak lagi bersama skuad Thailand, Secret Jin.
Dalam pengumuman di posting Instagram semalam, organisasi itu mengucapkan terima kasih kepada pemain kelahiran Malaysia ini di atas sumbangan dan menjadi sebahagian daripada skuad mereka.

View this post on Instagram

A post shared by Secret Jin 🇹🇭 (@secretjinesports)

Rex juga dilaporkan tidak lagi akan bersama Team Secret MY dan kini menjadi ejen bebas.
Sebelum ini di PMPL Thailand, skuad Secret Jin tidak lolos ke finals sekali gus hilang kelayakan untuk merebut slot ke PMPL SEA S3.


Pemain profesional PUBG Mobile, Asyam Allam Hafiz Syayutii (Rex) kini tak lagi bersama skuad tersebut.
Dalam satu posting di Facebook semalam, Team Secret mengumumkan berita tersebut.

Thank you Secret REX 🖤 We couldn’t be more grateful for having shared this journey with you. So many laughs we’ve…
Posted by Team Secret on Tuesday, 16 February 2021

Ini adalah satu berita yang sangat menyedihkan buat peminat Team Secret. Rex merupakan gandingan hebat bersama uHigh dan dipuji kerana sinergi mereka berdua.
Sepanjang bersama Team Secret, Rex pernah memenangi kejohanan PMPL MYSG Fall Split 2020.
Beliau juga baru-baru ini bermain di peringkat dunia iaitu Kejohanan Global PUBGM (PMGC) yang berlangsung di Dubai, Emiriah Arab Bersatu.
Dalam kejohanan dunia tersebut, Team Secret meraih tempat ketujuh.


Sebuah laman database pihak ketiga, SteamDB baru-baru ini telah mengumumkan senarai permainan terbaik Steam bagi sepanjang 2021.

Top Steam releases of 2021 as decided by our rating algorithm:
1. Totally Accurate Battle Simulator
2. Dyson Sphere Program
3. Rhythm Doctor
4. Firework
5. Cookie Clicker
6. The Room 4
7. PowerWash Simulator
8. Townscaper
9. Tiny Bunny
10. Before Your Eyeshttps://t.co/iZaqXY0pSu pic.twitter.com/jpxJbDgNU8
— SteamDB (@SteamDB) December 14, 2021
Melalui senarai carta itu, permainan buatan studio berpangkalan di Malaysia, 7th Beat Games, iaitu Rhythm Doctor dilihat mengungguli tempat ketiga sebagai permainan terbaik di Steam.

Bagi permainan daripada Asia Tenggara yang mempunyai pasukan pembangunan yang lebih kecil berbanding permainan lain, Totally Accurate Battle Simulator dan Dyson Sphere Program, ini merupakan sesuatu yang cukup mengagumkan.
Rhytm Doctor menerima 95 peratus rating dengan 13,000 pemain menyukai permainan ini.
Permainan ini juga masih lagi diperingkat Early Access di Steam dan ia masih mempunyai banyak masa untuk menjadi permainan penuh.
Artikel ini diterjemah dan disunting daripada IGN SEA.


Carlito Ribo Jr mengumumkan bahawa beliau akan berehat dari acara kompetitif Mobile Legends selama satu musim.
Pemain profesional MLBB ini adalah antara pemain terbaik side laner di Filipina.
Pengumuman dari Ribo ini dibuat olehnya di akaun Facebook sendiri.

“Saya akan berehat satu musim untuk MPL. Semoga berjaya,” ujar Ribo.
Nyata Bren Esports kehilangan permata yang bernilai apabila Ribo ingin berehat. Malah, rakan seperjuangan Ribo, KarlTzy juga pergi ke ECHO.
Bren Esports nyata mempunyai prestasi yang sedikit merosot apabila tidak berjaya mendapatkan slot ke kejohanan dunia, M3.


Masih ingat digivice? Gajet klasik yang menjadi kegilaan budak-budak sekolah zaman 90-an. Korang bela digimon secara virtual dan memberinya makan dan boleh bertanding dengan Digimon milik pemain lain.
Tapi bezanya kali ini, Tamagotchi yang juga popular ketika dulu kini akan hadir ke iOS dan Android pada 15 Mac ini. Bandai Namco membawakan binatang peliharaan virtual ini sempena sambutan ke-20 tahun mereka. Saat ini, mereka bukan lagi pixelated kerana setiap pet ini nampak seperti dalam Animal Crossing dan ditempatkan di sebuah bandar di mana ada banyak lagi hidupan lain yang boleh dijadikan kawan.

Sama seperti zaman dulu-dulu, korang perlu jaga mereka tapi kali ini ada mini games dan evolve mereka apabila tiba masanya. Seperti juga Pet Society di Facebook dan Talking Tom, korang boleh kongsi progress dan bermain dengan mereka.
Sumber: Endgadget


Tamagotchi.. bila last korang main gajet klasik berbentuk telur tu? Sekarang eksklusif di telefon pintar!
Nostalgia. Itu yang penulis rasakan hari ini apabila mendapat tahu My Tamagotchi Forever kini dikeluarkan secara rasmi di iOS dan Android. Dah tentunya dulu, kita bagi perhatian kepada haiwan peliharaan digital ni. Cuci najis, bagi makanan dan sebagainya bagi memastikan ia sentiasa gembira.
Tapi itu dulu.. sekarang korang dah boleh ada Tamagotchi dalam telefon pintar! Berita baik ini diumumkan Bandai Namco dan Paladin Studios.

REUNION DENGAN KAWAN LAMA
Jumpa Mametchi, Kuchipatchi dan ramai lagi kawan lama korang di Tamatown. Bila anda menjaganya dengan baik, ia akan evolusi kepada dewasa. Tolong mereka mencapai impian sebagai guru, astronaut dan macam macam lagi. Setiap Tamagotchi ada tempatnya di Tamatown dan dengan jagaan korang, beri kebahagian kepada penduduknya!
AKTIVITI MENARIK
Mandi, makan, main dan tidur – ini aktiviti wajib untuk menggembirakan Tamagotchi korang. Seperti biasa, ia akan memberitahu jika keperluan ini dikehendaki. Korang juga boleh main minigames dan pergi meneroka Tamatown untuk dekorasikan bandar itu untuk nampak lagi meriah!
SEDIA UNTUK MEMBESAR
Daripada telur kecil sampai Tamagotchi dewasa, ia akan melalui beberapa peringkat evolusi, setiap satunya mempunyai karakter unik. Aksi korang menentukan karakter mana korang akan dapat.
KONGSI BERSAMA KAWAN-KAWAN
Hiasi Tamatown dengan taman permainan, pokok, bot, kolam renang dan macam-macam lagi. Korang juga boleh tangkap gambar untuk Memorable Moments dan masukkan dalam album gambar. Ia kemudiannya boleh dikongsi bersama kawan. Sementara game ni mendapat perhatian, pasti lebih ramai kawan di media sosial korang akan main bersama.
Tak kisahlah korang umur berapa pun, apa tunggu lagi, kasi download lah sekarang!
iOS: KLIK SINI
Android: KLIK SINI


Gaming bersama-sama orang tersayang sudah semestinya dapat mengeratkan lagi hubungan sesama.
Baru-baru ini, satu post viral tiktok menunjukkan satu game co-op untuk bermain dengan orang tersayang.
Anda boleh saksikan trailer permainan ini di bawah:

Degrees of Separation merupakan permainan video 2D platformer yang memerlukan seorang atau dua orang pemain. Anda perlu menyelesaikan kesemua teka-teki yang ada untuk meneruskan perjalanan. Permainan hasil dari studio indie Moondrop dan Modus Games ini pasti lebih menarik untuk bermain bersama orang tersayang.

Degrees of Separation menceritakan Ember dan Rime yang ditakdirkan berada di dalam dunia yang berbeza. Mereka berdua akan meneruskan perjalanan untuk bersama sambil mengetahui nasib dua dunia yang berbeza.
Dengan penceritaan yang menarik, lagu komposernya yang hebat akan membuatkan ada berasa dekat dengan orang. Tidak lupa juga artwork kontras dengan warna panas dan sejuk dari Ember dan Rime.
Jangan lupa cuba game ini dengan orang tersayang. Degrees of Separation boleh dimain konsol Sony Playstation, PC, dan juga Switch.


Artikel ini ditulis oleh Firas Aliyan Idris
Siri Cabaran Free Fire (FFCS) musim kedua peringkat Grand Final sudah berakhir semalam. Geek Fam sudah ditabalkan sebagai juara bagi edisi kali ini dengan 209 mata keseluruhan.
Farang menghuni posisi kedua keseluruhan dengan 206 mata, diikuti Pando EWG mengumpul 199 mata keseluruhan.

Pasukan Axis agak kurang menonjol bagi hari kedua Grand Final kerana hanya berpuas hati di kedudukan keempat dengan 188 mata. Pasukan Filipina, Anxiety dan Bloody Head berjaya mengekalkan tempat di enam teratas Grand Final.

Dalam pada itu, Pando EWG melakukan kejutan selepas meraih tempat ketiga keseluruhan walaupun kebanyakan kejohanan yang lalu hanya berakhir di pertengahan carta sahaja.
Suatu pencapaian yang memberangsangkan bagi Pando EWG yang memegang status underrated dalam kejohanan rasmi Garena Free Fire kali ini.
“Kami amat bangga dengan pencapaian pasukan pada kali ini, walaupun bukan sebagai pasukan pilihan,” komen Hafizal Iqmal Ruslam (Jayz) ketika dihubungi MyGameOn.
Dia juga tidak sangka akan dinobatkan sebagai MVP bagi Grand Final FFCS kerana kejohanan ini dipenuhi deretan pemain berpengalaman dan berskil tinggi.
Usaha tidak pernah mengkhianati hasil.

“Kami lakukan analisis secara terperinci dan latihan hingga lewat malam untuk memastikan ahli pasukan diberi input yang membantu mereka dalam permainan,” jelasnya
JayZ juga teruja pasukannya mendapat slot automatik ke MCPS S4 yang dijangka berlangsung pada September dan menganggap itu adalah cabaran sebenar bagi pasukannya.
Pasukan Pando EWG adalah organisasi e-sukan yang bertapak di Pahang. Walaupun sekadar berpuas hati di posisi keenam pada peringkat liga tetapi pasukan itu melakukan kejutan apabila bangkit di Grand Final dan mengukuhkan kedudukan di tempat ketiga keseluruhan dengan 199 mata.


VALORANT Champions adalah kejohanan VALORANT LAN terbesar untuk tahun 2021. Sebanyak 16 pasukan dari seluruh dunia berjuang untuk gelaran ‘Juara Valorant 2021’. VALORANT Champions akan bermula dari 1 Disember hingga 12 Disember.
Pemain yang mengambil bahagian dalam VALORANT Champions menerima beberapa item eksklusif juara. Tetapi selain daripada ini, Riot mahu melakukan sesuatu untuk penonton juga. Semasa VALORANT Champions, penonton kini berpeluang untuk mendapatkan kostum Vandal serta Player Card yang diinspirasikan oleh VALORANT Champions.

An Exclusive Champions based Vandal skin is coming soon. | #VALORANT
— Mike – Valorant Leaks & Info (@ValorLeaks) November 22, 2021

Kostum baharu ditiriskan secara separa dalam video musik baharu VALORANT iaitu Die For you. Riot juga berkata bahawa “Apabila tewasan terakhir direkodkan pada peta, video muzik Die for You akan muncul. Apabila pemain melihat kostum Kejuaraan eksklusif untuk senjata Vandal yang popular, Die for You akan dimainkan“.

Kostum senjata Vandal ini akan tersedia untuk semua pemain, bagaimanapun, pemain tidak akan menerimanya secara percuma. Kulit berkemungkinan besar tersedia semasa kejohanan VALORANT, iaitu antara 1 hingga 12 Disember.

Heres is the Source: https://t.co/UI4xmVeo3r pic.twitter.com/W5RDPzndiN
— Mike – Valorant Leaks & Info (@ValorLeaks) November 22, 2021

Pemain juga akan menerima kad pemain yang diinspirasikan oleh VALORANT Champions Berlin.

Watching VALORANT Champions will allow you to earn the exclusive champions player card “Art of Greatness // Champions Card” | #VALORANT pic.twitter.com/JT4t9ZLSjK
— Mike – Valorant Leaks & Info (@ValorLeaks) November 16, 2021

Pemain boleh menerima kad pemain ‘Art Of Greatness’ dengan menonton VALORANT Champions di Twitch. Untuk menerima kad ini, pemain perlu mengikuti langkah-langkah di bawah:

Log masuk ke Twitch
Pergi ke Tetapan Twitch
Dalam tetapan, pergi ke Connections
Dan sambungkan akaun Riot anda kepada Twitch

Selepas anda melengkapkan langkah di atas, yang tinggal hanyalah untuk menonton VALORANT Champions di Twitch. Selepas masa tontonan tertentu, kad pemain akan menjadi milik anda untuk dituntut.


Tahun 2021 merupakan tahun yang cukup penting bagi Riot Games, melalui permainan VALORANT mereka.
Sepanjang tahun ini sahaja pembangun VALORANT telah melancarkan banyak kandungan buat pemain dan peminat permainan first-person shooter itu, seperti pelancaran peta iaitu Breeze dan Fracture, dan agen-agen baru seperti Astra. KAY/O dan Chamber.
Melalui penulisan mereka di blog, mereka mula merangkakan beberapa perubahan yang akan dilakukan di dalam permainan itu bagi enam bulan pertama bagi 2022.
Antaranya memfokuskan untuk seimbangkan beberapa agen yang sedia ada.

Sebelum ini juga terdapat ura-ura dan beberapa petunjuk di mana mereka akan melancarkan agen baru pada tahun depan.
Di dalam penulisan itu juga pembangun menggunakan ayat-ayat bahasa Tagalog, secara tidak langsung mengesahkan agen baharu kelak merupakan agen berasal daripada Filipina.
Pihak Riot juga menyatakan mereka akan kongsikan lebih banyak informasi mengenai perancangan mereka bagi 2022. Jadi, anda hanya perlu bersedia.
Sumber: PlayValorant, Dot Esports.


Riot Forge, satu cabang daripada Riot Games melancarkan dua permainan pertama mereka, Ruined King: A Leeague of Legends Story dan Hextech Mayhem: A League of Legends Story.

Ruined King: A League of Legends Story dibangunkan bersama Airship Syndicate, ia adalah permainan RPG seorang pemain.
Ia berlatarkan dunia Runeterra di dua wilayah iaitu Bilgewater – sebuah bandar perlabuhan yang didiami oleh pemburu raksasa laut, geng pelabuhan dan penyeludup serta Shadow Isle – sebuah tanah yang disumpah oleh Black Smith.
Ruined King menampilkan barisan champion League of Legends iaitu Miss Fortune, Illaoi, Braum, Yasuo, Ahri dan Pyke.
Ruined King: A League of Legends Story akan tersedia untuk platfrom Nintendo Switch, Xbox One, Xbox Series X|S, PlayStation 4 dan PlayStation 5. Bagi pemain PS4 dan Xbox One yang sudah memiliki versi lama, boleh dinaiktaraf secara percuma.

Hextech Mayhem: A League of Legends Story pula dibangunkan bersama Choice Provision, sebuah permainan rhythm runner di mana pemain perlu melakukan lompatan-bom dan serangan bom mengikut rentak runut bunyi, elak halangan, melemahkan musuh dan mencapai kekacauan maksima dengan menghasilkan rantaian letupan yang memuaskan.
Hextech Mayhem: A League of Legends Story akan tersedia di Nintendo Switch, PC melalui Steam, GOG.com dan Epic Games Store serta aplikasi mudah alih Netflix.
Selain dua permainan ini, Riot Forge juga mengumumkan akan melancarkan beberapa lagi permainan baru pada 2022 seperti Song of Nunu: A League of Legends Story dan CONV/RGENCE: A League of Legends Story.
Harga
Ruined King: A League of Legends Story akan dijual dengan harga $29.99 (RM125.15) bagi edisi biasa dan $39.99 (RM166.90) bagi edisi Deluxe – yang mana akan didatangkan pelbagai barangan dalam permaina menarik seperti Pek Permulaan Ruination, Kulit Ruined untuk setiap hero.
Peminat juga boleh mendapatkan Collector’s Edition dengan harga $129.99 (RM542.51) dengan disertakan Buku Seni, lakaran eksklusif Joe Madureira, vinil runut bunyi dan lain-lain.
Manakala bagi Hextech Mayhem: A League of Legends Story pula boleh dibeli dengan harga $9.99 (RM41.69). Bagi yang membeli di Netflix ia akan termasuk dalam caj langganan anda.


Riot Games secara rasminya mengumumkan naik taraf bagi pusat penyelidikan dan pembangunan di Shanghai yang kini menjadi Riot Studio Group sempena ulang tahun pertama fasiliti itu.
Mereka juga akan membina lebih banyak studio tempatan di beberapa bandar di China bagi tujuan penyelidikan dan membangunkan permainan baru serta permainan sedia ada.
Studio ini akan memfokuskan pembangunan permainan mudah alih baharu bagi pasaran China dan negara lain. Studio di Shanghai itu sudah pun dikenali dengan pembangunan League of Legends, VALORANT, Wild Rift dan lain-lain.
Mereka juga mengatakan platform mudah alih antara strategi dan fokus mereka untuk beberapa tahun akan datang dan mereka sudah mengambil lebih 60 pekerja untuk studio itu.
Sumber rujukan: Gamingonphone


Berikutan peningkatan kes COVID-19 serantau, perlawanan Playoff bagi VCT Stage 3 – Challenger SEA terpaksa ditangguhkan sehari demi mengutamakan faktor keselamatan dan kesihatan pasukan dan krew termasuk peserta-peserta yang terlibat.
Perlawanan Playoff bagi peringkat kumpulan kini akan diadakan pada esok sehingga 16 Ogos. Walaubagaimanapun, tarikh bagi perlawanan akhir Playoff masih kekal pada 19-22 Ogos, termasuk format perlawanan dan barisan pengulan yang sama.
Bagi VCT Stage 3 ini, 16 pasukan akan bersaing merebut salah satu slot untuk mewakili Asia Tenggara bagi kejohanan Master 3: Berlin yang akan berlangsung pada September ini bagi merebut gelaran Juara VALORANT.
Berikut ialah 16 pasukan yang akan berlawan untuk merebut dua slot ke Master 3: Berlin:

Perlawanan Playoff akan berlangsung selama dua hujung minggu. Bagi minggu pertama (13-16 Ogos), setiap kumpulan akan menentukan dua pasukan terbaik, di mana 4 kumpulan ini akan bertarung menggunakan format ‘single round robin’.

Bagi minggu kedua (19-22 Ogos), dua pasukan terbaik daripada setiap kumpulan akan bersaing di dalam peringkat akhir Playoff, di mana dua pasukan akan dinobatkan sebagai pemenang dan akan mewakili Asia Tenggara bagi kejohanan Master 3: Berlin nanti.
Selain itu, 16 pasukan ini juga bersaing untuk merebut hadiah berjumlah AS$100,000 serta jumlah mata kejuaraan sebanyak 260 mata.

Bagi peminat VALORANT tempatan, anda boleh menyaksikan perlawanan bermula esok pada 11.00 pagi waktu tempatan (GMT+8), secara langsung di saluran Bahasa Inggeris iaitu Twitch PPGL dan Twitch VALORANT. Berikut adalah senarai saluran bagi lain-lain bahasa:

Tagalog: PPGL Facebook, PPGL YouTube
Thai: VALORANT TH Facebook, ESL TH Twitch, ESL TH YouTube, ESL TH Facebook
Bahasa Indonesia: VALORANT ID Facebook, VALORANT Esports ID YouTube
Mandarin: Talon Esports Twitch
Vietnam: VALORANT VN Facebook, VALORANT VN YouTube, VALORANT Esports Vietnam Facebook

Untuk maklumat dan jadual yang terperinci anda boleh layari laman VALORANTesports.com.


Riot Games kini bakal menyaman satu studio permainan video dari Vietnam.
Imba Network dikatakan telah meniru permainan video autobattler League of Legends, Teamfight Tactics dengan permainan video mereka sendiri iaitu I am Hero: AFK Tactical Teamfight.
Syarikat itu dikatakan meniru beberapa perkara dari TFT seperti nama karakter, rekaan, penceritaan dan beberapa penukaran yang sedikit.

Tindakan undang-undang ini juga menunjukkan perbezaan di antara satu karakter League of Legends Teemo dan Tomee dari I am Hero.

Hanya dengan menukarkan nama dan menggunakan penceritaan yang sama dari Teemo.
Riot memohon ke mahkamah untuk menyaman Imba sebanyak $ASD 150,000 atau RM600,000 kerana melanggar hak cipta.
Ini bukan pertama kali Riot Games menyaman syarikat permainan video lain.
Perkara ini telah berlaku dengan Moontoon juga iaitu Mobile Legends.


Riot Games bakal menyumbang RM4 juta bagi bantuan kemanusiaan ke Ukraine.
Mereka akan membuat sumbangan ini kepada tiga pertubuhan bukan untung iaitu International Medical Corps, Doctors Without Borders, dan Polish Red Cross.

From March 5-12, we’re launching in-game fundraisers across @LeagueOfLegends, @PlayVALORANT, @wildrift, @TFT, and @PlayRuneterra to support humanitarian relief efforts in Europe.
 Learn more about how you can join us in helping those in need: https://t.co/bEiE4a1gui pic.twitter.com/xgCf6LprSl
— Riot Games (@riotgames) March 5, 2022

Riot juga akan menambah slot sumbangan bantuan untuk kesemua permainan video mereka dengan battle pass bermula 5 Mac sehingga 12 Mac di VALORANT, Legends of Runeterra, Teamfight Tactics, dan Wild Rift.
Manakala untuk League of Legends pula skin baru Bee akan diperkenalkan dan disumbangkan ke tiga organisasi itu.


Baru-baru ini Riot Games membuat perubahan baru dalam notis privasi terma dan syarat untuk semua permainan Riot Games.
Cuma kali ini perbualan di dalam Valorant yang menggunakan ingame voice chat akan dirakam.
Dengan cara ini Riot Games mengesyorkan tindakan akan dikenakan kepada pemain yang mengganggu permainan orang lain, menggunakan kata-kata kesat yang berlebihan dan sebagainya.
Pemain-pemain toksik Valorant ini sudah semestinya akan mengganggu pengalaman dan keseronokan bermain.
Rakaman perbualan ini akan direkod apabila ada pemain lain membuat aduan.
Benda baru seperti ini akan menimbulkan rasa syak akan kemungkinan Riot Games mengganggu hak privasi dan keselamatan pemain Valorant.
Oleh itu, bagi pemain yang tidak bersetuju, anda boleh menggunakan Discord atau pelantar-pelantar yang lain untuk berkomunikasi semasa bermain Valorant.

Bagaimana ia dilakukan?
Data rakaman audio akan disimpan oleh Riot Games apabila ada pemain lain membuat aduan mengenai pemain yang dianggap toksik semasa bermain.
Maklumat ini kemudiannya akan diselia oleh Riot Games mengikut terma. Pemain yang melanggar terma akan dikenakan tindakan dan menerima rakaman tersebut untuk didengar.
Selepas itu, data rakaman audio akan dibuang apabila tidak diperlukan lagi. Data rakaman juga akan dibuang jika tiada kesalahan oleh pemain yang dibuat aduan. Bagi konsol Playstation pula, pemain perlu merakam sendiri dan akan dihantar untuk diselia oleh moderator.
“Kami akan cuba untuk memberi pengalaman yang lebih baik untuk semua orang yang main permainan dari Riot Games” tulis Riot Games.
Dengan terma dan syarat baru ini semua pemain terpaksa menerima terma ini.
Bagi Weszt Hart, Head of Player Dynamics mengatakan ia satu bahagian yang diadakan oleh Riot Games bagi membolehkan untuk menjaga kesejahteraan semua pemain yang bermain Valorant, League of Legends dan lain-lain permainan dari Riot Games.
Hart memberitahu teknologi ini masih dalam pembangunan dan akan dibaik pulih lagi pada masa hadapan.
Walaubagaimanapun, Riot Games tidak menjelaskan lagi bagaimana sistem baru ini akan berjalan dan berfungsi.
Penggunaan sistem voice chat untuk dijadikan pengukur bagi pemain toksik masih dalam pembikinan baru malah tidak banyak syarikat permainan video dalam talian menggunakan sistem ini bagi melawan pemain toksik.
Riot Games menjanjikan kepada semua pemain, mereka akan lebih terbuka dan akan berkongsi selanjutnya mengenai sistem baru ini. Sistem ini akan memasuki beta di bahagian Amerika Utara sebelum digunakan di serata dunia.


Penganalisis Anti-Cheat di Riot Games, Matt ‘K3O’ Paoletti, baru-baru ini berkongsikan apa tindakan terkini daripada pihak Riot dalam menangangi isu penipuan di dalam  VALORANT.
Melalui blog yang ditulis di PlayVALORANT, beliau menyatakan sepanjang Act III ini penipuan menggunakan perisian sudah mula menurun dengan mendadak berbanding musim-musim lalu. Namun, masih terdapat usaha penipuan yang berlaku di beberapa rantau lain.

Our reigning, defending Anti-cheat Analyst @RiotK3o is back to cover competitive integrity, the state of cheating today, and the future of Vanguard. Read the full report: https://t.co/0l3mkA3Hnv pic.twitter.com/kP9mE0MaEp
— VALORANT (@PlayVALORANT) October 18, 2021

Selain itu, mereka juga masih khuatir dengan kebarangkalian terdapat teknik-teknik lain dalam usaha penipu ini untuk menipu di dalam permainan seperti penggunaan perkakasan. Perkakasan ini digunakan untuk melangkau perisian perlindungan dan mengelak daripada dikesan sistem Vanguard.
Buat masa ini, pihak Riot tetap akan menantikan sebarang laporan daripada pemain jika terdapat usaha penipuan yang berlaku di dalam permainan.
Untuk Act akan datang, mereka akan terus usaha untuk menambah baik Vanguard selain usaha mengurangkan isu akaun dicuri, boosting dengan berkongsi akaun dan wintrading.
Sumber: AFK Gaming, PlayVALORANT.


Riot Games mengumumkan mereka akan memberi fokus kepada perniagaan mereka di beberapa negara kawasan Asia Pasifik (APAC).
Fokus kali ini adalah penyetempatan, meneraju permainan video, hiburan dan juga jenama gaya hidup termasuk Jepun dan India.
Riot sebelum ini pernah menjalankan perniagaan mereka di Asia Tenggara dan pejabat di Singapura dan Jepun.
Kali ini Riot akan membuka pejabat penerbitan di Malaysia/Indonesia, India, Filipina dan Thailand.
Usaha ini untuk memberi fokus untuk kepada pemain serata dunia.
Riot sendiri mengeluarkan banyak permainan video seperti VALORANT, League of Legends: Wild Rift, Legends of Runeterra, termasuk RIot Forge seperti Ruined King dan Hextech Mayhem.
League of Legends kini juga berjaya mendapat 600 juta permain dalam dekad ini.
Tidak lupa juga siri animasi Arcane yang sangat mendapat sambutan.
“Ini adalah langkah semula jadi dalam perniagaan pengeluaran di Asia Tenggara dan Riot kini mengiktiraf APAC sebagai potensi untuk menjadi kawasan terbesar di dunia untuk Riot. Kawasan Asia Tenggara juga mempunyai komuniti permainan video yang sangat berbeza-beza dan sangat meminati permainan video mudah alih.” ujar Alex Kraynov, Pengarah Urusan Riot Games.
Negara yang bakal menerajui penerbitan APAC ialah:
● Shinji Komiyama, Direktor Pengurusan Negara, APAC
● Jennifer Poulson, Kedua Penerbitan Perkongsian,  APAC
● Alasdair Gray, Kedua Pemasaran , APAC
● Derek Winder, Ketua Pembangunan Perniagaan, APAC
● Yasushi Fujimoto, Pengurus Negara Jepun
● Joel Guzman, Pengurus Negara Filipina
● Resha Pradipta, Pengurus Negara Indonesia/Malaysia
Semua mereka ini bakal meneraju pasukan masing-masing untuk tahun 2022 dan seterusnya.
Pengurus Negara Thailand, Pengurus Negara India dan Ketua Teknologi akan dilantik nanti.


Riot Games China, baru-baru ini mengumumkan kejohanan esukan, League of Legends: Wild Rift Spark Invitational 2021 yang akan berlangsung bermula 17 Ogos ini.
Pasukan yang berjaya merangkul gelaran juara akan kemudiannya bersaing di Wild Rift World Championship akan datang, dan pasukan dua teratas akan sertai Kelayakan Wild RIft Professional League (WPL) China.
Kejohanan itu akan berlangsung bermula 17 Ogos hingga 22 Ogos melibatkan 16 pasukan Non-LPL atau yang tidak menyertai Pusingan Kelayakan League of Legends Professional League (LPL). Pasukan terbaik akan mendapat tempat di pusingan kelayakan LPL dan juara akan mewakili China untuk WPL.
Kejohanan pertama anjuran Riot Games di China ini akan mempertandingkan 16 pasukan yang dibahagi kepada 4 kumpulan dengan format round-robin BO3. Buat masa ini Riot China masih tiada berita mengenai pusingan Playoff.
Selain itu, Spark Invitational 2021 ini juga memperlihatkan pasukan yang cukup terkenal dalam permainan lain. Misalnya, pasukan PUBG Mobile – Four Angry Men, Da Kun Gaming, Nova Esports China, pasukan LOL PC – J Team dan Kuai Show Legends yang merupakan pasukan Arena of Valor.
Sumber dan foto: GamingonPhone


Riot Games dan Coca-Cola mengumumkan kolaborasi untuk beberapa tahun bagi e-sukan Wild Rift serata dunia.
Ini bukan pertama kali Coca-Cola bekerjasama dengan Riot.

Mereka pernah menjadi penaja terbesar untuk League of Legends Worlds Championship pada tahun 2014-2016.
“Cola-Cola kini membantu pelancaran e-sukan terbesar di dalam dunia untuk e-sukan League opf Legends, jadi saya juga sangat sukacita dengan masa depan e-sukan Wild Rift,” ujar Leo Faria, Ketua E-sukan Wild Rift Sedunia.
Kolaborasi ini akan berada di hampir 100 negara termasuk lapan kawasan liga yang sudah menjadi permulaan untuk e-sukan Wild Rift.

Coca-Cola dan Riot Games mahu memberi fokus dan terlibat dalam komuniti dan semua peminat Wild Rift.


Riot Games, pembangun permainan terkenal League of Legends dengan secara rasminya mengumumkan acara besar-besaran mereka, Sentinels of Light dengan sinematik yang baru.
Mereka sudah memberikan perincian untuk penambahan terbesar setiap permainan untuk dinantikan, antaranya ialah:
Akshan, Rogue Sentinel adalah hero pertama Riot Games yang dilancarkan di dalam semua permainan Riot Games secara serentak. Beliau adalah pejuang kebenaran melawan Ruination menggunakan senjata sacred relic, membalas dendam terhadap musuh untuk menebus kembali sekutu beliau yang sudah kalah berperang.
Akshan akan dilancarkan pada tarikh 14 Julai di Legends of Runeterra, 21 Julai di Teamfight Tactics, League of Legends 22 Julai (termasuk skin Akshan Pop Siber) dan akhir sekali League of Legends: Wild Rift pada 27 Julai (termasuk skin Battle Academia).
Sepanjang acara Sentinels of Light berlangsung, pemain akan mempunyai banyak cara untuk menyokong organisasi non-profit tempatan dan komuniti mereka yang bekerjasama dengan Riot Games Social Impact Fund.
Riot Games sudah mengeluarkan dana sebanyak $1 juta (RM4,190,504) untuk Social Impact Fund itu. Selain itu, pemain dapat membeli bundle di dalam League of Legends serta menyelesaikan cabaran bagi mengumpulkan wang tambahan untuk iniatif ini di dalam Legends of Runeterra, League of Legends: Wild Rift serta Teamfight Tactics.

Sentinels of Light akan bermula dari 8 julai sehingga 10 Ogos. Apa yang anda tunggu lagi? Kemaskini sekarang bagi mendapatkan peluang untuk sertai event ini dan mendapatkan skin yang terbaru, bermain sambil membuat amal sekarang.
Baca berita penuh di SINI


Riot Games cukup terkenal dengan pembikinan muzik mereka, terutamanya selepas perkenalan K/DA yang menjadi kumpulan virtual yang popular seluruh dunia.
Kini, pembangun League of Legends dan VALORANT memperkenalkan sebuah projek muzikal mereka pada Jumaat lalu, dikenali sebagai Session: Vi. Vi adalah salah satu champion di dalam League of Legends.
Album bergenre lo-fi ini merupakan hasil kolaborasi Riot Games bersama 20 artis yang mengandungi 37 trek, dan ianya adalah percuma untuk semua.
Penghasilan album ini merupakan satu cara daripada Riot untuk membantu para streamer di Twitch mengelakkan tindakan DMCA yang sering menjadi mimpi ngeri mereka. Jadi dengan kewujudan album ini streamer boleh mendengar muzik di stream mereka tanpa rasa bimbang.
Dalam temuramah Polygon bersama Ketua Riot Music, Toa Dunn, tujuan album ini dihasilkan adalah untuk menghubungkan artis muzik dan pembikin kandungan yang boleh menyenangkan kedua belah pihak.
Session: Vi penuh animasi kini tersedia di Youtube Riot Games Music. Album ini juga boleh distrim di Spotify dan platform pernstriman yang lain.
Rujukan: Polygon, Engadget, GizModo.


Riot Games melancarkan kemaskini 4.03 untuk VALORANT yang merangkumi perubahan pada Deathmatch dan keupayaan ultimate Brimstone, Orbital Strike. Riot Games juga meningkatkan prestasi permainan pada PC melalui peningkatan
Brimstone
Kemas kini 4.03 dilancarkan dan salau satu perubahan terbesar adalah pada watak Brimstone. Terutamanya, keupayaan Orbital Strike Brimstone dipertingkatkan dan akan menghalang pengelihatan musuh serta keupayaan lain yang memerlukan garis penglihatan.

Oleh itu, musuh disebalik Orbital Strike tidak akan muncul di minimap, dan keupayaan yang memerlukan garis penglihatan seperti Recon Dart atau apa-apa flash tidak akan terkesan.
Deathmatch
Mod Deathmatch juga menerima beberapa perubahan. Lokasi hidup dikemas kini untuk mengalih keluar dan menempatkan semula lokasi hidup yang berbahaya, bersama penambahbaikan kawasan hidup lain yang sepatutnya memastikan pemain muncul lebih jauh dari lokasi kematian mereka.
Masa untuk kembali hidup juga dikurangkan daripada 3 saat kepada 1.5 saat.
Peningkatan Prestasi
Riot Games meningkatkan prestasi sebanyak 15% bagi pemain yang dihadkan oleh CPU masing-masing. Ini rata-rata akan memberi peningkatan kepada pemain yang mempunyai set PC daripada yang sederhana sehingga yang baik.
Riot menyatakan bahawa kebanyakan pengguna akan melihat peningkatan daripada perubahan tetapi berapa banyak yang akan bergantung pada tetapan PC tertentu.
Perubahan Lain
Selain itu, Riot Games juga meningkatkan tahap pengesanan AFK agar pemain tidak mengeksploit penerimaan XP. Beberapa pepijat juga dibaiki seperti senjata Chamber terapung, serta melancarkan penukaran senjata selepas menggunakan keupayaan watak masing-masing.
Sumber rujukan: Riot Games


Peminat permainan atas talian seperti VALORANT pasti pernah menghadapi saat-saat bertemu pemain toksik dan semestinya menyampah apabila terjumpa pemain macam ni. Pada masa ini, pemain hanya mampu ‘mute‘ pemain tanpa menhalang pemain itu. Riot Games mengakui masalah ini dan mereka sedang mengusahakan sesuatu penyelesaian untuk masalah pemain toksik ini.
Walaupun pemain sudah bersetuju dengan tatacara berkomunikasi seperti dilihat di bawah, namun tidak semua pemain mengikut tatacara ini.

Penerbit Riot Games, Sara Dadafshar, menekankan bahawa fungsi ‘block list‘ ini agak mencabar untuk diimplementasikan tanpa disalahguna oleh pemain.

Dalam kata lain, pemain di tahap tinggi boleh menghalang untuk bermain dengan pemain yang mampu mengalahkan mereka. Oleh itu, ia memerlukan masa untuk Riot Games memperhalusi ciri ini sebelum mengimplementasikan kepada VALORANT.
 Buat masa ini, teruskan membisukan dan melaporkan pemain toksik, dan para pembangun VALORANT akan memberikan amaran dan larangan jika diperlukan.